Mugaz gaindiko lankidetzaren aukerak ezagutzeko jardunaldia antolatu dute martxoaren 17an Bertizen

Nafarroako Gobernuko Herritarrekiko harremanetako departamentuak, Kanpo Ekintzarako Zuzendaritza Nagusiak, hain zuzen ere, eta garapen agentziek Mugaz gaindiko lankidetzaren aukerak: toki eta gizarte entitate eta empresendako dirulaguntzak Jardunaldia antolatu dute. Martxoaren 17an, 11:00etan izanen dute hitzordua Bertizen.

Jardunaldian azalduko dira Nafarroak mugaz gaindiko eta eskualdeen arteko proiektuak garatzeko dituen dirulaguntzak: POCTEFA, Sudoe, Eremu Atlantikoa, Interreg Europe, Euroeskualdeko dirulaguntzak eta Nafarroako Gobernukoak.

Jardunaldian parte hartzeko izena eman behar da: https://accionexterior.navarra.es/es/web/accion_exterior/jornadas

Egitaraua

Egitaraua ondoko hau izanen da:

11:00 Ongi etorria erakunde antolatzailearen eskutik.

11:05 Irekiera Herritarrekiko Harremanetarako Departamentuaren kontura.

11:15 Kanpo Ekintzako Plana: mugaz Gaindiko Nafarroa (Kanpo Harremanetarako Zuzendaritza Nagusia).

11:35 2021-2027 Euroeskualde-estrategia: deialdiak eta lankidetzak (Arola Urdangarin, Euroeskualdeko zuzendaria).

11:55 Europako lankidetzarako aukerak eta laguntzak (Aritz Goñi, Zabala Innovation).

12:15 POCTEFA esperientzia.

12:30 Galderak.

12:45 Itxiera.


Urte berritan, Aretxabaleta

Neguko goiz hotz honetan Biterin elkartu gara eta Aretxabaletarantz abiatu. Tenperaturari aurre egiteko, pausu bizi-bizia markatzea baino hoberik ez dago. Txarape auzoan eguzkiaren epeltasuna sentitu dugu, bertako etxeen orientazioa eta aurrean duten panoramika, ikusgarria! --> Jarraitu irakurtzen


Aste Santua, joera ala ilusioa?

Asteburuan bete egingo dira Euskal Herriko hotelak, hiriburuetan bereziki. Arduradunak, baina, zuhur dabiltza; urtea ez da ondo hasi, baina itxaropena dute uda hau iazkoa bezain ona izango dela.


Euriteek harri handien erorketak eta luizia eragin dituzte Leitzarango 5-6 kilometro artean

Azken egunetako euriteek harri handien erorketa eta luizia eragin dute Txapelatik gertu; zehazki, bost eta sei kilometroen artean. Bidea, oraingoz, moztuta dago eta zinta zuri gorriekin inguratuta. Bidea garbitu arte, autoak ezingo dira bertatik pasa.


Goierriko Azokara batzen direnek erdia ordaindu beharko dute

Beasaingo Udalak Goierriko Azoka plataforma digitalera batzen diren merkatariei eta ostalariei kostuen %50eko laguntza emango die. Erabakia aho batez hartu zuen udalbatzak.Leire Artolak plataformaren eta online saltzeko aukera izatearen garrantzia nabarmendu zuen, «kontsumo ohitura eta behar berrietara moldatzeko». Bezeroek eskualdeko produktuak erosteko erraztasunak izango dituztela gaineratu zuen.Alderdi sozialistarentzat ere «neurri positiboa» da. «Beasaingo merkatariei eta ostalariei hazten lagunduko die».EH Bilduko Nerea Manzisidor bozeramaileak, baina, merkatariekin egindako bileretan ondorioztatutakoa aipatuz, aurrez aurreko salerosketak hobesten dituzten laguntzak eta TicketBai sistema instalatzearen kostuak arintzeko laguntzak nahiago dituztela esan zuen. Gainera, jada plataforman dauden ekoizle batzuk uztea aztertzen ari direla esan zuen. Halere, laguntza oro ongi etorria dela aipatuta alde bozkatu zuten.Leire Artolak onartu zuen ez zekiela bajarik egoteko asmorik zegoenik. Kontrara, zazpi interesatu daudela zenbatu zuen. Eta aurreikusitako partida nahikoa ez bada gehitzeko aukera aurreikusita dagoela ere aipatu zuen.Hamalau beasaindarGoierrikoazoka.eus eskualdeko produktu eta zerbitzuen sarea indartzeko eta bertako salmenta eta kontsumoa konektatzeko plataforma digitala da. Duela bi urte jarri zen martxan, pandemia bete-betean, eta urtetik urtera hazten joan da. 40 ekoizle baino gehiago biltzen ditu egun: arropak, osagarriak, elikagaiak eta edariak, artisautza produktuak… Ekoizleen heren bat beasaindarra da. Artolak Beasain azokan «ondo kokatuta» dagoela esan zuen, baina laguntzarekin «hobeto» egongo dela.Plataformaren sustatzaile nagusia Goieki garapen agentzia da. Horregatik, azokara atxiki nahi dutenek Goiekirekin harremanetan jartzea nahikoa dute.


Axular eta Jadarreko obrak amaitzear daude

https://www.youtube.com/watch?time_continue=14&v=EWu-mhZVdhw Pixkanaka-pixkanaka eta atsedenik gabe aurrera doaz Jadarreko horma berreraiki eta Axular ibiltokia herritartzeko lanak. Aipatu obrak uztailean hasi ziren eta dagoeneko azken txanpan daudela adierazi du Udalak. Esate baterako, datorren astean zehar Jadarre zein Axular ibiltokiko trafikoa bi noranzkotan zabalduko da berriro ere. Horrek trafikoa arindu eta Axular zein Zubitxikiko obrak bizkortuko ditu. Ildo horretan, eremu hori iraila zabaltzea aurreikusi du Udalak. Bertan egindako lanen artean Jadarreko horma guztiz berreraiki eta, Axularri dagokionean, besteak beste, bertako espaloiak zabaldu eta errepideko errailak estutu ditu, ibilgailuentzat bi noranzkoak errespetatuz. Aldaketa horrekin bertatik pasatzen diren ibilgailuen abiadura jaistea da Udalaren helburua. Halaber, lan horiek guztiekin herritarren mugikortasuna eta irisgarritasuna hobetzea eta bertako oinezko zein haurren segurtasuna bermatzea du xede Udalak. Modu honetara gainera, oinezkoak ibilgailuaren gainetik lehenetsi eta oinezkoentzat espazioak berreskuratuko dira.


Zuhaitz Magikoa izeneko sormen ekintza kolektiboa egingo dute hilaren 20an

Haziak proiektuak Zuhaitz Magikoa izeneko sormen kolektiboko ekintza egin nahi du hilaren 20an. Familian, lagunekin edo bakarka parte hartzeko moduko tailerra izango dela iragarri dute antolatzaileek.

Hainbat kontzepturi irekiko dizkiote Zuhaitz Magikoa ekintzan: irudimenari, gorputz adierazpenari, sorkuntza prozesuei eta naturaren kontaktuari.

Horrela, hobe daitezkeen egoerak nola sentitzen dituzten adierazten saiatuko dira parte hartzaileak, baita konpontzeko bideak bilatzen ere.

“Hezkuntza ez-formala, artea eta parte-hartze indibidual zein kolektiboaren bitartez, adierazpen bideak, esperientzia berriak eta espazio kolektiboak biziko ditugu”, iragarri dute Haziak proiektuko kideek.

Izena emateko azkeneko eguna hilaren 17a izango da —asteazkena—, eta horretarako 645 00 54 96 telefono zenbakira deitu beharko da. Toki mugatuak egongo direla iragarri dute.

Sormen ekintza kontzejupean egingo dute, 10:30etik 12:30era eta 16:00etatik 18:00etara.


Artista gazteen eskulan sorta ikusgai Kulturaten

Gaur, ostirala, 19:00etan, inauguratuko dute Under grass erakusketa klaustroan, eta urriaren 21era arte egongo da irekita. Sara Ayesak, Nagore Chivitek eta Camilo Tononek egin dituzte, hainbat diziplina uztartuta, artisautzarekin lotuta dauden lan artistikoak.

"Erakusketa bitxia eta elkarketa kuriosoa" da, Nagore Chivite artistaren esanetan, Kulturateko klaustroan hilabete osoan bisitatu daitekeen egitasmoa. Eusko Jaurlaritzak sustatzen duen Eremuak proiektuaren baitan, Harriak izeneko programan kokatzen da Under grass, arte garaikidea espazio berrietara hedatzea izanik helburu nagusia. "Erakusketak Erkidegoko hirietara baino gehiago, herrietara eramatea du xede ekimen horrek, eta baldintzen artean daude, esaterako, bertan parte hartzen duten artistak ez errepikatzea, gutxienez, hiru urteko epean", gaineratu du Chivitek.

DOMEKETAN ETA URRIAREN 7AN ETA 8AN IZAN EZIK, EGUNERO EGONGO DIRA KLAUSTROKO ATEAK ZABALIK, 17:30ETIK 20:30ERA

Gazteak, lehen lerrora

Hala, Eremuak proiektuak "ikusgarritasuna" ematen die arte ederren ikasketak burutu dituzten euskal gazteei, baita baldintza duinetan lan egitea ere. "Dirulaguntza jaso dugu Under grass garatzeagatik; normalean, erakusketetarako materiala prestatzerakoan, lanak garraiatzeagatik bakarrik ordaintzen digute; beraz, badago aldea", zehaztu du.

Diziplinen nahasketa

Sara Ayesak, Camilo Tononek eta Nagore Chivitek lehen aldiz egin dute lan batera, eta bakoitzak bere espezialitatearekin zerikusia duen ekarpena gehitu dio osotasunari. "Sarak pintura lantzen du, bereziki, Camilok soinua eta diseinua, eta nik figuratxoak eta marrazkiak", azaldu du azken horrek. Belaunaldi gazteen joerak ikusita, baten batek pentsa dezake teknologia berriak erabili dituztela artelanak diseinatzerakoan: "Baina ez dugu ezertxo ere egin modu digitalean, dena margoz, josiz edota eskuz gauzatu baitugu; bisitaria lehen begiradan jabetuko da eskulanak direla". Iñigo Villafrancak idatzitako testu kritikoak ematen ditu proiektuaren prozesu eta asmoei buruzko pistak.

Gai aldetik, hiru kideen arteko elkarrizketa "inozoetatik" sortu dira ideiak, "zerbait ezkutatzen duten kontuetatik", eta, gauza batek bestera eramanda, "belarraren kontzeptuak" egiten du lotura elementu guztiekin: "Horregatik jarri diogu Under grass izena erakusketari".

Urriaren 12an, kontzertua

Ikuskizun bat ere egingo dute, urriaren 12an, Iker Ruiz de Apodaka izanik musikari gonbidatua: "Iaioa da bat-bateko musika sortzen, sintetizadoreak erabilita". Hitzordura bertaratzeko gonbidapena luzatu du Chivitek, baita gaur arratsaldeko inaugurazio ekitaldira ere.


Aloña Mendiren pilota sailak baditu irabazleak

Benjaminetatik senior mailara arteko finalak jokatu dituzte Zubikoa kiroldegian. Ostean, jokalariekin eta gurasoekin luntxa egin dute, denboraldiari bukaera emanez. Albiste barruan daude finaletako emaitzak.

Emaitzak


Mandarinak eta laranjak bilduta, iparraldera

Laranja eta mandarinekin egiten du lan Carlos Troncho nekazariak. Valentziako erkidegoko prezio baxuek bultzatuta, Euskal Herrira igotzen da astero, uzta prezio hobean saltzeko helburuarekin. Lehengo asteartean KARKARArekin egon zen, Orion egindako geldialdian.

Asteartero izaten da Orion Carlos Troncho (Castellon, Herrialde Katalanak, 1978) nekazaria. Igandean eta astelehenean banaka-banaka biltzen ditu laranjak eta mandarinak bere lur sailetako arboletatik, eta hurrengo egunean, goizeko hiruak aldera, iparraldera abiatzen da, Valentziako erkidegoa atzean lagata: "Bildutako uzta kamioian bidaltzen dut gora, Iruñean dudan biltegira, eta ni furgonetarekin igotzen naiz, handik Nafarroako, Errioxako, Gipuzkoako eta Bizkaiko banaketa egiteko".

Bi egunetan 2.700 kilometrotik gora egiten ditu. Goizaldean hasitako lan egunean, arratsaldeko zazpiak aldera ailegatzen da Oriora, eta ez du azken geltokia izaten. Fruta banatzen halako lanak hartu beharraren arrazoia bakarra da: "Valentzia aldean oso-oso gutxi ordaintzen da zitrikoen kiloa. Mandarina kiloa, adibidez, 20 zentimo pagatzen dute korporazio handiek. Nora zoaz prezio horrekin? Hor ez dago ezertarako irabazi tarterik, lotsagarria da".

Nekazariak astero izaten du harremana Euskal Herriko dendariekin, eta hein handi batean, inbidia ematen dio hemengo merkatuak. "Askotan esaten diot Jose Manuel Gozategi dendari oriotarrari, iparraldean gehiago baloratzen da nekazarien lana. Hemengo frutadendetan-eta, bertako produktuei tokia egiten zaie, eta nekazariei ordaintzen zaien dirua ere dezente duinagoa da", azaldu du.

Nazioarteko arazoa

Tronchoren hitzetan, azken urteetan asko estutu da zitrikoekin lan egiten duten nekazarien egoera. "Ameriketako Estatu Batuekin arazo bat egon zen, eta horrek eragin handia izan zuen. Bestalde, duela zortzi urte-edo, gerra bat hasi zen. Europako Batasunak akordio bat egin zuen Hego Afrikarekin, aluminioaren edo halako produktu baten harira, eta abantailak eman zitzaizkien zitrikoen exportaziorako. Niri ez zait gaizki iruditzen beste herrialdeetako nekazariek ere dirua irabaztea, baina denok ez ditugu lanerako baldintza berak. Hemen legedia oso zorrotza da. Gero, inolako inspekziorik pasatu ez duen fruta ekartzen da Tunez edo Morokotik, kexatu da.

Valentziako nekazariek jo izan dute Madrilera, bizi duten egoera salatzera, baina ez dute ezer lortu. "Agintarien aldetik hitz eta asmo onak jaso ditugu, baina ekintzei dagokienez, ez dute ezer egin".

Etxetik jasotako ofizioa

Tronchok etxetik jasoa du ofizioa. Unibertsitatean enpresa ikasketak egin zituen, eta kontulari modura egin zuen lan enpresa batean, urte luzez. 2008ko krisiarekin, kaleratzeak egon ziren enpresan, eta mugitzea erabaki zuen. "Urte batzuk lehenago aitona eta aita hil ziren, eta nire esku geratu ziren etxeko lursailak. Hasieran ez nuen nekazaritzan buru-belarri sartzeko asmorik, baina krisiak urratsa ematera bultzatu ninduen".

Ez da damutu. "Lan oso gogorra da, baina gustura nabil. Bulego batean itxita egotetik aire zabalean lan egitera pasatu nintzen, eta horrek balio handia du. Gainera, lan orduak-eta nik antola ditzaket, eta horri esker seme-alabekin etxean laguntzeko aukera izaten dut. Niretzat, bi sasoi ditu urteak: negu aldeko sei hilabeteetan, etxean ez naute ia ikusi ere egiten, buru-belarri aritzen naizelako bilketa eta salmenta lanetan. Uda aldeko urte erdian, aldiz, denbora libre asko izaten dut, etxekoekin gozatzeko".

Familiari erreferentzia egin eta gero, aitona nekazaria zen garaiez gogoratu da. "Haiek duin bizi ziren nekazaritzari emanda. Dirua irabazten zuten familia aurrera ateratzeko, kotxea eta etxea lasai ordaintzeko, eta zertxobait aurrezteko. Dirua ematen zuen lurrak. Bizitzeko beste diru irabazten dut nik ere, baina zenbakiak ez dira lehengoak, askoz ere justuago ibiltzen gara".

Fruta naturala

Frutarbolen zainketa prozesuan, ahalik eta modu naturalenean egiten du lan nekazariak, herbizida eta kimikorik gabe. Horregatik, bere laranjak eta mandarinek ez dute "markakoek bezain itxura ona" izaten, baina "naturalagoak" dira.

Jose Manuel Gozategi fruta saltzaile oriotarraren hitzetan, paradoxa dirudien arren, valentziarraren fruta saltzen zailagoa da: "Marka ezagunetara jotzen dute bezeroek, garestiagoak izan arren. Tronchoren frutak zapore bera edo hobea du, eta naturalagoa da. Kolorea du hori edo berdeagoa, eta horregatik, jendeari ez zaio begitik sartzen. Merkeago saldu behar izaten dugu".

Saltzaileak adierazi duenez, "luxua" da bi egun lehenago jasotako fruta dendako apaletan salgai jarri ahal izatea. "Igandean biltzen ditugu laranjak, dendetara iritsi aurretik gehixeago heldu daitezen, eta astelehenean, ero moduan ibiltzen gara mandarinak biltzen. Aleka egiten da bilketa, eskuarekin, hogei kiloko pisua hartzen duen kapazua eskuetan hartuta. Oso gogorra da", eman du azalpena nekazariak.

Etorkizunera begira jarrita, ziurgabetasunez mintzo da: "Batetik, lan honek egur handia ematen dio gorputzari. Bestetik egungo irabazi-tarte eskasei erreparatuta, zaila da errentagarritasunari eustea. Urtero, gero eta lursail gehiago uzten ditu jendeak ustiatu gabe, negozioek ez dutelako dirurik ematen".


Bertso bazkarirako tiketak, salduta

Euskeraren egunerako, bertso bazkaria antolatu du Burrunbak, eta dagoeneko sarrera guztiak salduta daude. Abenduaren 3an bertso bazkarira bertaratuko diren herritarrekin hitzordua jarri du Burrunbak: eguerdiko 13:00etan Zintzarrin. «Bertan poteatu eta denok elkarrekin joango gara bazkaltzera».


Udalak 6 milioi euroko aurrezki garbiagaz amaitu zuen 2021. urtea

Aurreko asteko egunean, uztailak 28, Getxoko Udaleko azken ohiko osoko bilkuran Diruzaintzako zinegotzi den Ignacio Uriartek adierazitakoaren arabera, Getxoko Udalak sei milioi euroko aurrezki garbiagaz amaitu zuen 2021eko ekitaldia. Aurreko hilabeteko bilkuran bezala, Ibar Nagusien Etxea Elkarteko ordezkariek bilkura eten zuten, Lope de Vegako eraikinak eraistearen aurkako protesta eginez.

Horretaz gain, aurtengo kontu orokorra onetsi zituzten, gobernu-taldea osatzen duten EAJ eta PSE-EE taldeen aldeko botoakaz, PPren aurkako botoakaz, eta EH Bildu zein Elkarrekin Podemos taldeen abstentzioakaz.

Hauxe nabarmendu zuen Uriartek: "Udalak aurrezki garbia sortzeko gaitasuna du, horren bidez udal-azpiegiturak hobetzeko inbertsioak finantzatzen jarraitzeko, herritarren mugikortasuna geroz eta jasangarriagoa izan dadin eta udalaren energia- nahiz ur-kontsumoa urtetik urtera eraginkorragoa izan dadin”.

Erakunde autonomoei dagokienez, Udal Egoitzak % 7,12 handitu zuen gastua 2020. urteagaz alderatuta, eta egoitzako langileen gastuak (inbertsioa) % 9,14 igo ziren. "Izurriteak eta pandemiako olatu bakoitzean egondako kutsatzeen bilakaeraren arabera mugikortasunari nahiz elkarrekintza sozialari lotutako murrizketek markatutako urtea izan zen. Osasuna zaintzearen aldeko erabateko apustua egin genuen, batez ere talderik zaurgarriena babesteko —Udal Egoitzan bizi diren pertsonak, alegia—, eta kontuak horren erakusgarri dira", gehitu zuen Uriartek.

Bestalde, Kultur Etxearen gastuak % 36ko gehikuntza izan zuen, Getxon sortutako, pentsatutako, ekoitzitako, kontsumitutako edo gozatutako inbertsioaren ondorioz, eta Getxoko kirol-jardueraren eskaintza guztia suspertzeko urtea ere izan zen.

Bere aldetik, PPk zera adierazi zuen: “2021eko kontuek erakutsi dute EAJ ez dela aurrekontua egikaritzeko gai. Getxon dauden beharrizan guztiak aintzat hartuta, gobernuak ia 34 milioi euro ditu soberan; diru hori zergadunen poltsikotik ateratzen da eta, besteak beste, honako hauetan inbertitu ahalko lirateke: gizarte-laguntzako etxebizitza eta gazteentzako alokairuko etxebizitzak; merkataritza, itxi ez dadin; turismoaren sustapena; herritarrentzako gizarte-prestazioak; aparkalekuak Areetan, etab."

Mozioak

Mozioen kapituluan, testigantza-izaerako sei onetsi zituzten. Aho batez onetsi zuten Elkarrekin Podemos taldearen mozio bat, udal-gobernuak transakzionatu zuena. Horren bidez, hauxe eskatu zuten: animaliak edukitzea eta babestea arautzen duen ordenantza eguneratzeko, 9/2022 Lege Autonomiko berrira egokitzea (horretarako, 2023ko arauzko egutegian sartuko da); urteko aurrekontu-kreditua mantentzeko, animalien harrapaketa, antzutzea, markaketa eta itzulera barne hartzen dituen HAMI proiektuagaz jarraitze aldera, boluntarioakaz eta erakunde animalistakaz lankidetzan; eta administrazio-akreditaziorako protokolo bat egiteko, kolonia horiek zaindu eta elikatu gura dituztenak, Udalagaz modu ofizial, ordenatu eta koordinatuan egin ahal izan dezaten, betiere aipatutako legea betez.

Era berean, ontzat eman zuten Elkarrekin Podemos taldearen beste testu bat, udal-gobernuak ere transakzionatu zuena. Horren bidez, hauxe eskatu zuten: merkataritza-elkarteei proposatzeko, xede horretarako gaitutako espazioetan —esate baterako, Enpresen Kontsulta Foroan— eztabaidatu eta aztertu dadin Getxo Modako hurrengo lehiaketetan programaren zati bat dibertsitate funtzionala duten pertsonentzat izatea, eta proposamena lehiaketako antolakuntzari nahiz dibertsitate funtzionala duten kolektiboei helarazteko, euren kezkak, eskaerak eta beharrizanak aintzat hartu ditzaten.

Halaber, Elkarrekin Podemos taldearen beste mozio bat onetsi zuten eskatzen zuena Energia Aholkularitzako Bulego bat sortzea. Bulego horrek Getxoko herritarrei eta enpresaburuei etxeetan eta egunerokotasunean trantsizio energetikoa eta ekologikoa egikaritzeko tresna baliagarriak eskuratzeko laguntza emango die. Horretarako, doako hainbat zerbitzu eskainiko ditu, eta koordinazioan eta lankidetzan arituko da energia-trantsizioan eta -aurrezpenean parte hartzen duten eragileakaz.

Osoko bilkura horretan, PPren bi mozio ere onetsi zituzten. Batetik, eskatu zuten urte osoan zehar udal-ordainagiriak helbideratu ahal izateko zerbitzu arina eta praktikoa instalatzeko, aurrez aurrekoa nahiz telematikoa; horren harira, udal-gobernuak adierazi zuen aurreikusita duela neurri hori ezartzea. Bestetik, eskatu zuten udal-inbentarioaren parte diren ondasun historiko-artistikoak mantentzeko lanak hobetzeko neurriak hartzeko, hala nola ondasun horietan identifikazio-plakak jartzea.

Horrez gain, ontzat eman zuten EH Bildu taldeak aurkeztutako testua, adinekoei zuzendutako estimulazio kognitiboko tailerren eskaintza handitzeari buruzkoa.

Ekaineko Osoko Bilkuran gertatu zen bezala, Romoko Ibar Nagusien Etxea Elkarteko ordezkariek eten zuten Osoko Bilkura, Lope de Vegako eraikinak eraistearen aurkako protesta eginez. Bertan, Bizkaiko Foru Aldundiak eta Getxoko Udalak Belaunaldien arteko Zentro bat eraikitzea planteatu dute, mendekotasuna duten adinekoentzako 100 egoitza-plazagaz eta gazteentzako alokairuko 40 apartamentugaz. Azkenean, Udaltzainek atera zituzten elkarteko kideak udalbatza-aretotik.

Jendearen eskariei eta galderei dagokienez, Andra Mari Gure Lurra auzo-elkartekoek parte hartu zuten, ohikoa denez, HAPO-Hiri Antolamendurako Plan Orokorraren aurrean dituzten interesak defendatzeko.


Uztaileko azken Plenoko puntu guztiak aho batez onartu ziren

Lanbide heziketa eskaintzeko eskumena Udalaren esku geratzen da eta Plenoak 18:00etara aurreratu dira.

Hernaniko uztaileko azken Plenoan deialdiko puntu guztiak aho batez onartu ziren. 20 minutu bakarrik iraun zuen eta alderdi guztiak ados jarri ziren puntu bakoitzean. Punturik aipagarrienetakoetan PSE-EEren mozioa eta Osoko Bilkuren ordu aldaketa, aho batez onartu ziren. Hemendik aurrera Plenoak 18:00etan hasiko dira eta beraz ordubete aurreratuko dira.

PSE-EEk bere mozioan bide publikoan ibilgailu elektrikoak kargatzeko puntuak instalatzea eskatu zuen. Alderdi guztiek onartu zuten.

Ricardo Crespo, sozialisten bozeramaileak, urtebetean puntu ezberdinetan jartzea eta horretarako Udalak sortzen diren dirulaguntzetara aurkeztea ere proposatu zuen. EH Bilduk alde bozkatu zuen eta Mattin Aldaia zinegotziak nondik lortzen den energia hori kontuan hartu behar dela adierazi zuen eta horretarako plangintza energetikoak egin behar direla, «instalazio txiki askoren kontzeptua edukiz». EAJ poztu zen eta alde bozkatu zuen.

Plenoaren hasieran hirugarren puntuan, aurrekontuaren dirulaguntza eranskina aldatzeko proposamena onartu zen. Nekazaritza sustatzeko partidetara bideratzeko egin zen.

Laugarren puntuan Eusko Jaurlaritzako Gobernu Kontseiluaren akordio proposamena onartu zen. Honela, oinarrizko lanbide heziketa eskaintzeko eskumena Udalaren esku uzten da. Bosgarren puntuan Udaleko zenbait eraikinen garbiketa zerbitzuaren adjudikazioa Zaintzen S.A enpresari ematea ere aho batez onartu zen.

Seigarren puntuan udalerriko larrialdi planaren eguneratzea onartu zen. Gaur egungo ezaugarrietarra egokituko da


Iraurgi saskibaloi taldearen Azkoitiko partidak


Remember Taosa

Parolaldean egon zen Taosa diskoteka gogoratuko dute martxoaren 17an, larunbatean, Taosa tabernan. DJ Pajarito arituko da garai hartako musika jartzen, 23:00etatik aurrera.


Hitzaldia: 'Pantailak 0-6 urte bitartean?

Pantailen erabileraren inguruko hitzaldia emango du Amaia Arroyo Sagastak martxoaren 2an, osteguna, 18:00etatik aurrera, Antoniano Aretoan.


EH Bilduren aburuz, gazteei zuzendutako emantzipazio laguntza ez da ''nahikoa'', ez baita ''erroko aldaketa''

Eraitz Saez de Egilaz EH Bilduko legebiltzarkidea komunikabideen aurrean agertu da astelehen honetan, Eusko Jaurlaritzak iragarritako gazteentzako emantzipazio laguntzari buruz hitz egiteko. 2024an hilean 300 euroko laguntza martxan jartzea da asmoa, gehienez bi urtez, 25 eta 29 urte artekoentzat.


Triziklo ibilaldi bereziak egingo dituzte egun osoan zehar Legazpin

Bizikletaz Adinik Ez elkarteak eta Real Sociedad Fundazioak ekimen berezi bat ekarri dute gaur Legazpira, eta herrian zehar boluntarioek gidatutako trizikloetan ibilaldiak egiteko aukera eskainiko diete hainbat legazpiarri. Egun osorako etorri dira, eta 10:30ean hasita, osteguneroko Titi-Tapako partaideekin egin dituzte lehen ibilaldiak. Gero Santikutz egoitzako, Eguneko Zentroko eta Garaguneko erabiltzaileen txanda izango da.

Maite Lonbide zinegotziak aurkeztu du udalak bultzatzen duen ekimen hau, trizikloak martxan jarri aurretik. Ostegun goizetan ariketa fisikoa egiteko eta belaunaldien arteko harremanak sustatzeko helburuarekin egiten diren Tipi-Tapa ibilaldien barruan kokatu du. “Gaur, zerbait berezia egingo dugu, eta ibilaldia trizikloz egiteko aukera ere izango da”.

Nagusilanen ekimenez

Tipi-Tapa ibilaldietan Nagusilan elkarteko boluntarioek parte hartzen dute, eta Asun Ugarte da horietako bat. Ugartek azaldu duenez, triziklo ibilaldi hauek Nagusilan elkartearen bidez iritsi dira Legazpira, Donostian eta Hondarribian adineko jendearekin egiten zirela jakin eta gero. “Legazpin ekimen hori ezagutzera emateko Tipi-Tapa egokia izan zitekeela iruditu zitzaigun, eta iritsi da eguna, eguraldia ere lagun dugula”.

Santikutz egoitzatik 16 pertsona ibiliko direla zehaztu du Ugartek, batzuk gurpildun aulkian daudenak, eta Eguneko Zentroko 11 erabiltzailek eta Garaguneko kideek ere izango dute aukera. “Gaur da lehenengo aldia, ea nola ateratzen den, eta ondo badoa, ikusiko dugu aurrera begira zer egin daitekeen”.

Komunitatearekin berriz ere konektatzea

Triziklo paseo horien helburua Bizikletaz Adinik Ez elkarteko ordezkaria den Marilo Miguezek azaldu du. Elkartea 2016an abiatu zela gogoratu du, “belaunaldi desberdinak elkartzeko helburuarekin, eta, besteak beste, egoitzetan bizi direnak komunitatearekin berriz ere konektatzeko asmoarekin”. Helburu horiek hasieratik “marko jasangarri batekin eta ikuspegi humanitarioarekin eta berdintasunezkoarekin” bete nahi izan direla zehaztu du, eta horregatik aukeratu dituzte trizikloak, jendea eramateko egokitutakoak.

Triziklo horiek herriz herri dabiltza Gipuzkoan zehar, “mugimendu hau ezagutzera emateko, eta herri horietan zabaltzen joan eta behin betirako geratu dadin”. Gaurko Tipi-tapa, hain zuzen, horretarako baliatu dute, “legazpiarren aurrean aurkezteko eta eskaintzen dituen onurak jendeari erakusteko”. Paseoak “”poliki-poliki” egiten dira, 5 kilometro orduko abiadurarekin gutxi gorabehera, helburua ez delako azkar joatea, “baizik eta komunitatearekin eta jendearekin konektatzea; horregatik, bidean geratu egiten gara, aspaldian ikusi ez dituzten lekuetara eramaten ditugu…”. Paseoan joaten den jendearen esperientzia “oso positiboa” izaten dela nabarmendu du Miguezek, baita boluntarioena ere.


Argia ikustear da 'K-Baret' antzerki musikatua

Azkoitiko Bigoterik Gabea antzerki taldeak hirugarren lana estreinatuko du martxoaren 22an eta 23an, Baztartxo antzokian. Kabaret batean girotutako istorioa kontatuko du lanak, eta aktoreek hango artisten gorabeherak plazaratuko dituzte musikaz lagunduta. Martxoaren 6an jarriko dituzte sarrerak salgai.

Azkoitian sortutako Bigoterik Gabea antzerki taldea bere azken lanaren sortze prozesuan murgilduta dabil. Rise and shine eta Shine Again lanetan institutu bateko gorabeherak jorratu ondoren, bestelako testuinguru batera egingo dute jauzi taldeko gazteek, baina orain arteko estiloa mantenduko dute. Izan ere, antzerki musikatuetatik urrundu gabe, K-Baret hirugarren lana taularatuko dute aurki.

Kabaret batean girotutako istorioa izango da antzerki musikatuan kontatuko dutena. Urteak itxita egon ondoren, Rosek eta Juliettek berriz zabalduko dituzte hango ateak, eta zenbait artistek girotuko dute etxea. Haien bizipenak, ametsak eta amesgaiztoak nahastuko dira kabaret zaharrean, eta Cedric Famcourt narratzaileak gidatuta, ikuslea horren lekuko izango da.

Datozen asteetan ikusiko du argia taldearen azken musikalak. Hain zuzen ere, martxoaren 22an (21:30) eta martxoaren 23an (18:30) estreinatuko dute lana, Azkoitiko Baztartxo antzokian. Sarrera aurrez erosi nahi duenak hilaren 6tik aurrera izango du horretarako aukera. Gazte Informazio Bulegoan erosi ahal izango du, bost eurotan. Egunean bertan, berriz, zazpi eurotan salduko dituzte sarrerak.

Ikusi antzerki taldeak kaleratu duen aurrerapen bideoa:

https://www.youtube.com/watch?time_continue=89&v=G0VLX0QnpNc


Herririk herri ibili dira Debagoieneko Antzerki Plataformakoak

Goizean Leintz Gatzagan hasi eta iluntzean Oñatin bukatu, Debagoieneko Antzerki Plataformakoak –DAP– bailarako herri guztietan izan dira gaur euren burua aurkezten. "Dap! Dap! Dap!" oihukatuz eta herritarren artean antzerkitamol gozokiak banatuz, plataformak dituen asmoen eta ildo nagusien berri eman dute; beti ere, umoretik.


Disko festa izango dute ostiralean, Seguran

Iñigo Etxenikeren eskutik disko festa egingo dute ostiralean, Seguran.

Festa 19:30etik 21:30era izango da, eta Segurako Plazan izango da.


Jolastokieta eta El Pilar-eko 50 etxe tasatuak adjudikatzeko behin-behineko zerrenda egin du

Donostiako Etxegintzak Altzako Jolastokieta –36 etxebizitza– eta Intxaurrondoko El Pilar –14 etxebizitza– eremuetako 50 etxebizitza tasatuen behin-behineko zerrenda egin du. Adjudikazio prozeduran onartutako eta baztertutako pertsonak ageri dira. Zerrenda horretan, eskaera bakoitza zein kupotan sartzen den eta lortutako puntuak adierazten dira. Helbide honetan kontsultatu daiteke zerrenda.

Zozketan parte hartzeko 1.540 pertsonak eman zuten izena. Jolastokietan 212.000 eta 311.000 euro tartean egongo da etxebizitzen prezioa. El Pilar-en, berriz, 263.000 eta 390.000 euro artean (BEZ-a barne). Irailerako aurreikusten dute zozketa egitea. Kupo guztietarako adjudikazioa –kupo orokorra eta mugikortasun urriko kupoa–, komuna izango den baremazio sistema bidez egingo da, eta bertan parte hartzaile guztiak sartuko dira.


Karriketako argien auditoria egin du Baztango udalak

Baztanen 2.352 argi puntu daude eta urteko kontsumoa 1.168.666 kWh-koa. Horrek urtearen buruan ekartzen duen fakturaren kostua 157.770 eurokoa da.

Baztango karriketan dauden argiak aztertu ditu udalak Eficen enpresari emandako lanarekin. Azterketak oraingo kontsumoa gutitzeko eta eraginkorragoa izateko proposamenak egiten ditu, «gehiegizko kontsumoak ingurumenean eta ekonomian dituen ondorioengatik». Auditoriaren kostua 16.698 eurokoa izan da eta proiektuarena 2.117,50 eurokoa.

Argiteria erregulatuz, potentziak gutituz eta lanparak aldatuz, kontsumoa 1.168.666 kWh-koa izatetik 233.733 kWh-etara jausteko proposamena egiten du txostenak. Honek 126.216 euroko aurrezpen ekonomikoa ekarriko du, eta horretarako 1.277.160 euroko inbertsioa egin beharko litzateke.

Hau lortzeko, azaroaren 4an Espainiako Trantsizio Ekologikoaren eta Erronka Demografikoaren Ministerioak argitaratutako laguntzen deialdira 500.000 euroko aurrekontua duen proiektua aurkeztu zuten. Deialdi honek proiektuaren %85 artio laguntzen du.

Proiektuarekin argiteria eraginkorragoa lortu nahi dute, energia aurreztuz erabiltzaileak kaltetu gabe. Gaueko orduen baldintza naturalak ahalik eta gehien mantendu nahi dituzte, «ekosistemaren hobe beharrez». Gainera, argien gaueko dirdirak zerua ikustekorakoan dituen ondorioak prebenitu eta etxeetan sartzen den argiak sortutako eragozpenak gutitu nahi dituzte.

Azterketaren neurri guztiak betez gero, energia kontsumoa 934.933 kWh guttituko litzateke, hau da, 233.733 C02 kg isuri saihestuko litzateke. Hau 116 autoren isuriaren edo 10.658 zuhaitz landatzearen baliokidea da.


Adinduen egoitzen zerbitzua zaintzeko

Nafarroako egoitzetako erabiltzaileen senideek Zainduz elkartea aurkeztu zuten aurreko joan den asteazkenean. Egoitzetan egoera “jasanezina” dela uste dute eta beraien senideen eskubideak defendatzeko helburuarekin sortu dute elkartea.

Pandemiak agerian utzi ditu adinduen egoitzetako hainbat defizit: “egoitzak isolamendu zentro bihurtu dira eta haien itxierek gure nagusiendako tratu txar instituzionalak ekarri dituzte, erabiltzaileen eta langileen eskubideak urratzen dira, langile falta dago, lan baldintzak prekarioak dira, erakundeen ikuskapen falta dago… Hala uste dute Nafarroako egoitzetako erabiltzaileen senideek Zainduz elkarteko kideek eta horren arrazoia aurrekontuen murrizketek eta zerbitzuen pribatizazioek dutela gaztigatu dute.

“Erakundeen babesgabetasuna” salatu dute ere. Eta COVID-19ak egoitzetan eragindako kutsatze eta heriotza kopuru handia gogoratuz, nabarmendu dute: “ezin dugula onartu pandemia batek familiengan hondamenak eragitea”. Izan ere, elkartekideen iritziz “administrazioen pribatizazio eta ekonomizatze asmoek merkataritza irizpideetan oinarritutako negozio eta irabazi eredua ekarri dute, batez ere errentagarritasun ekonomikoa bilatzen duena”. Eta hori egoiliarren kaltetan dela diote.

Helburuak

Zainduz elkartea kezka bera zuten foru geografiako 30 familiak osatu eta aurkeztu zuten lastailaren 19an. Haien helburua zaharren ahotsen bozgorailua izatea da. Batetik, egungo osasun krisiagatik adinduen egoitzetan indarrean diren neurrien inguruko gogoeta sustatzeko; eta, bestetik, pertsona erdigunean jarriko duen egoitzen eredu publiko bat aldarrikatu dute, pandemiak agerian utzitako gabeziak gainditzeko.

Horretarako, besteak beste, eskatu dute “pandemiari aurre egiteko hartzen diren neurri eta protokoloen ebaluazioan eta bisiten eta irteeren kudeaketan" parte hartzea. Aldi berean, “elkarrizketa eta gizarte-eragileen parte-hartzearen bidez”, administrazioari eskatu diote: “mendekotasuna artatzeko egungo eredua alda dezala, izaera unibertsaleko gizarte- eta osasun-zerbitzuen sare publikoa sustatuz, partaidetzazko hurbilekoa eta arreta duina eta kalitatezkoa duena, sistema osoaren kontrol zorrotza eginez”.

Elkarteko kideek Nafarroako adinduen egoitzetan dauden aldarrikapenak zein diren jakin nahi dutenez, zenbait senidek Altsasuko egoitzakoen berri emateko asmoa azaldu zieten elkarteko kideei joan den asteazkenean.

Harremanetarako

Elkartetik mendekotasuna duten adinekoen senideak antolatzera animatu dituzte. Harremanetan jartzeko zainduz.cuidando@gmail.com e-postara idatzi daiteke.


Kaxa barruan, baloia eta bufandak

Urtero, futbolaren festa izaten dute Ingalaterran abenduaren 26an, Boxing Day jaiegunarekin bat eginez. Zaleek bete egiten dituzte harmailak, eta hala gertatuko da etzi, Munduko Koparen osteko lehen partidetan.


Hirugarren Errepublika aldarrikatu dute Eibarren

Gipuzkoako udalerri horretan urtero egiten duten ekitaldian, hirugarren Errepublika aldarrikatu dute hainbat indar politikok, bigarrenaren urteurrenean.

Eibarrek Errepublikaren aldeko omenaldia egingo du larunbat honetan zehar, ohiko martxa izan duelarik ekitaldi nagusi. Ezker Anitza-IU, Elkarrekin Podemos-IU eta Euskadiko Partidu Komunistako ordezkariek hirugarren Errepublika baten ezarpena eskatu dute, 1931ko apirilaren 14an Espainian bigarren Errepublika aldarrikatu zeneko urteurrenean.

Martxa 10:00etan abiatu da Ermutik (Bizkaia), ondoko Eibar udalerrira (Gipuzkoa) iristeko, bertako udala izan baitzen Espainiako Estatuan bandera errepublikarra jaso zuen lehena, 1931ko udal hauteskundeen emaitzak ezagutu ondoren. Bertan, Estatu gisa Errepublikaren alde egiten zuten indarrek lortu zituzten boto gehienak.

Gipuzkoako udalerri horretako Untzaga plazan bildu dira, besteak beste, Arantza Gonzalez, Gipuzkoako Ezker Anitza-IUko koordinatzailea eta Elkarrekin Gipuzkoako batzarkidea, eta Jon Hernandez, PCE-EPK alderdiko idazkari nagusia eta Elkarrekin Podemos-IUko legebiltzarkidea.

Gonzalezek aste honetan ekitaldiak iragartzean adierazi zuenez, "ez dira soilik Bigarren Errepublikaren efemeridea ospatzeko ekitaldiak; hirugarren Errepublika aldarrikatzeko balio dute, guretzat etorkizunaz hitz egitea baita hori".

Bestalde, Hernandezek azaldu zuen "estatu errepublikarraren eredua demokratikoena eta euskal gizartearen gehiengoak gogokoen duena" dela, eta, beraz, "aurten ere sozialismoaren, feminismoaren eta ekologismoaren zutabeen pean eraikitako errepublika federala aldarrikatuko" dutela.

Hernandezek uste du une honetan ezinbestekoa dela "eskuin muturraren gorakada geldiaraztea eta Estatu federal bat eraikitzearen alde egitea, non lurralde eztabaida eztabaida sozialarekin, laboralarekin eta ekonomikoarekin lotuko den", eta gaineratu du Estatuko kargu publiko guztiak herritarren erabakiaren mende egon behar direla, Estatuko Buruzagitza barne.

"Monarkiaren figura arbuiatzen dugu, antidemokratikoa eta estatu demokratikoei ez dagokien anakronismo historikoa izateagatik", ebatzi zuen.

EPKren ekitaldia Iruñean

Era berean, Nafarroako Alderdi Komunistak, larunbat honetan Iruñeko zezen-plazako ate nagusian egindako ekitaldi batean, "langile-klasearen beharrei erantzungo dien Errepublika bat eraikitzeko" deia egin du.

Alderdi marxistak aldaketa politikoa, konstituzionala eta ereduzkoa eskatu du, demokrazia "sakonduko" duena, bizitza publikoan eta erabakiak hartzean parte hartzeko benetako mekanismoak ezarriz, eta Espainiako Estatuko herrien eskubide demokratikoak eta errealitate plurinazionala aitortuz, hura eratzeko ezaugarri gisa.


Ikasle ratioak murriztea eta irakasle gehiago kontratatzea eskatu du EH Bilduk

Maddalen Iriartek Eusko Jaurlaritza kritikatu du, "eskolara edozein modutan itzuli nahi duelako, Osasun sailburuak haurrak parkeetan ez elkartzeko esaten duen bitartean".

EH Bilduk hainbat proposamen aurkeztuko ditu Eusko Legebiltzarrean, COVID-19aren kutsatzetik babesteko, besteak beste, ikasturtearen hasierari buruzko zenbait jarraibide. Haien artean, ikasgela bakoitzeko ikasleen ratioa 15era murriztea eta irakasle gehiago kontratatzea eskatuko du.

Maddalen Iriarte eta Nerea Kortajarena EH bilduko legebiltzarkideek Euskadin pandemiak duen garapenari eta Eusko Jaurlaritzaren jardunari buruz hitz egin dute gaur, eta "nahasmena sortzea" eta "ziurtasunik ez eskaintzea" leporatu diote.

Eh Bilduk Eusko Legebiltzarrean proposamen horiek irailean eztabaidatzea eskatuko du, Euskadiko egoera epidemiologikoa hobetzeko asmoz; izan ere, Iriarteren arabera, "transmisio komunitario argia dago", izan ere, "zaintza eta miaketa ez dira nahikoak izan", eta, horren ondorioz, lehen mailako arreta "ertzera eraman" dute.

Iriartek Eusko Jaurlaritzaren lidergo falta kritikatu du, "edozein modutara eskolara itzuli" nahi izatea, "osasun sailburuak haurrak parkeetan ez elkartzeko esaten duen bitartean".

Kortajarenak, berriz, salatu du Iñigo Urkullu jarduneko lehendakariak euskal osasun sistemaren gaitasunari buruz egindako baieztapenak gorabehera, berez ez dela "hain indartsua, eta ez duela behar beste baliabide" pandemiari aurre egiteko; horregatik, "birusari aurrea hartzeko bitartekoak jartzearen" alde egin du.

Hori dela eta, arakatzaile taldea handitzeko proposamena aurkeztuko du EH Bilduk, egungo kopurua "beste herrialde batzuenarekin alderatuz oso azpitik" baitago.

Osasun kontseiluaren lantaldea handitzea eta osasun zerbitzu publikoa indartzea ere proposatu du, baita lehen mailako arreta ere, profesional berriak kontratatuz.

"PCR proben laginak jasotzeko ekipoak handitu eta egituratzeko" ere eskatuko du koalizioak.

Haren ustez, ikastetxera aurrez aurre itzultzea "funtsezkoa" da "arrakala soziala zabaltzeari aurre egiteko", eta, horregatik, ratioak murrizteko, irakasle gehiago kontratatzeko eta udalekin koordinatzeko ekimen bat proposatuko du Eusko Legebiltzarrean, talde horientzat espazio egokiak gaitzeko helburuarekin.

Kutsatze maila handia duten herri eta auzoetan ikasle eta irakasle guztiei PCR probak egitea ere eskatuko du EH Bilduk, "ikastetxeak ireki eta egun gutxira itxi behar ez izateko".

Kortajarenak adierazi duenez, familia kontziliazioa bultzatzeko neurriak aurkeztuko dituzte, alarma egoeran onartutako programa jada ez dagoelako indarrean, eta era berean, egoitzetan birusa zabaltzea saihesten duten ekimen berriak aurkeztuko dituzte.


Martxan da txu-txu trena

Joan den asteazkenean probako ibilaldi batzuk egin ondoren, ostegunean hasi zen Orioko txu-txu trenaren zerbitzua, hondartza eta herrigunea lotzeko. Irailaren 11ra arte egongo da zabalik.

Iazko ibilbide bera egingo du trenak eta, hondartzatik bueltan, Arrantzale kalean egingo du geldialdia, ikastola parean. Segurtasuna bermatzeko, ez da Anibarko Portutik pasatuko.

Zerbitzua ordu erdiro

Egunero emango du zerbitzua trenak, astelehenetik igandera, 11:30etik 14:00etara eta 15:30etik 20:00etara. Ordu erdiro aterako da ikastola paretik, Arrantzale kalean, eta geldialdi bakarra egingo du hondartzako biribilgunera iritsi arte, Bikamiotan. Itzuleran ere toki berberean geldituko da.

Goizeko azken itzulia egiteko, 13:45 aldera aterako da hondartzatik; eta arratsaldeko azken itzulia egiteko, berriz, 19:45 inguruan. Ordutegi horiek gutxi gorabeherakoak dira, jende-etorri handiko momentutan aldaketak izan daitezke-eta.

Prezioak

Ondoko prezioak izango dira:

Joan-etorriko txartela.....1,50 euro

10 joan-etorriko bonua.... 6 euro

Txartelak Txu-txu trenaren gidariari erosi behar zaizkio.


Aurrekontu akordioa lortu dute ERCk eta PSCk, hiru hilabetez negoziatzen aritu ostean

Hartara, Aurrekontuak onartzeko behar zuen gehiengoa lortu du Legebiltzarrean Kataluniako Gobernuak. 2023an, 3.100 milio euro gehiago izango dituzte.

Kataluniako Gobernuak eta PSCk akordioa erdietsi dute Generalitateko 2023ko Aurrekontuekin lotuta, hiru hilabetez negoziatzen aritu ostean.

Abenduan Els Comuns alderdiarekin itxitako akordioari eta asteazken honetan ERCrekin adostutako itunari esker, Aurrekontuak onartzeko behar zuen gehiengoa lortu du Legebiltzarrean Kataluniako Gobernuak -2023an, 3.100 milio euro gehiago izango ditu-.

Sozialistek ezarritako baldintzetako bat zen B-40aren proiektuan ERCk amore ematea, iragan asteko negoziazioetan eskatu zutenez.

Akordioa hainbat esparrutara zabaldu da: industria, osasuna, zientzia, energia berriztagarriak, mendekotasuna, hezkuntza eta segurtasuna. Halaer, azpiegiturei buruzko atal bat ere jasotzen du dokumentuak.

Hala, besteak beste, Bartzelonako aireportua berritzeko konpromisoa hartu dute biek ala biek, betiere Llobregateko Deltaren babesa aintzat hartuta.

Horren haritik, PSCko idazkari nagusi Salvador Illak esan du akordio honi esker "geldotasunetik ekintzara" igaroko dela Katalunia.

"Ez da legealdiko akordio bat", azpimarratu du Legebiltzarrean emandako hizketaldian, "Kataluniak bizi dituen une zailetan pentsatutako itun bat baizik".


Altxorren jaialdia

Gorbeiako Altxorrak gastronomia eta kultur jaiaren Arabako lehen aldia hartuko du Zurbaok, Bizkaian egindako aurrekarien ondoren


74 herritar elkartu dira Amorotoko Taloko ibilbidean

Domekan [urriak 22] 10:00etan zuten hitzordua herriko plazan eta 74 lagun batu ziren guztira. Ume zein nagusiek parte hartu zuten, eta hori gutxi ez, eta eguraldi eguzkitsua izan zuten lagun. Amorotoko txokoak ezagutzeko helburuagaz, Taloko ibilbidea osatu zuten eta bertako errotaren eta Elorrango antzinako argi-sorgailuaren informazioa eman zuten.

Amorotoko taloko ibilbideko parte hartzaileak. Argazkia: Amorotoko Udala


Sexu eraso bat salatu zuen haur batek 25 egun daramatza forentsearen azterketaren zain

9 urteko haur batek, bere amak lagunduta, Donostiako etxebizitza batean sexu erasoak pairatu izana salatu zuen urtarrilaren 9an, Ertzaintzaren komisarian. Adin txikikoaren abokatuak behin baino gehiagotan eskatu du haurrari azterketa forentse bat egiteko, baina dagoeneko 25 egun daramatza azterketa horren zain, Efe albiste agentziak argitaratutako informazioaren arabera.

Salaketaren arabera, haurrak bi urte zeramatzan ikertzen ari diren gizonaren sexu erasoak jasaten. Ama lanera joaten zenean, gizona adin txikikoa zaintzen gelditzen zen etxean, eta, ustez, une horiek baliatzen zituen sexu erasoak egiteko. Haurraren salaketaren arabera, azken erasoa 2022ko Gabon gauean gertatu zen, baina haurrak urtarrilaren 8an eman zion gertatutakoaren berri amari; gizonak mehatxatu egin zuela dio salaketak, amari zerbait kontatzen bazion kontsola puskatuko ziola esanez.

Akusazio partikularrak ustezko erasotzailea kartzela sartzeko eskatu zuen, baina aske jarraitzen du, behin-behinean; pasaportea kendu diote, ezin du Espainiako Estatutik atera eta hamabost egunean behin epaitegira joan behar da, urtarrilaren 10eko autoak dioenez. Auto horretan bertan, kasuaren epaile instruktoreak agindu zuen deklarazioa hartzeko gizonari zein haurrari. Era berean, epaitegiko lantalde psikosozialari eskatu zion sinesgarritasunari eta eragin psikologikoari buruzko txostena egiteko. Ordea, haurraren abokatuak hala eskatu bazuen ere, instruktoreak ez zuen azterketa forentserik agindu.

Ordutik, abokatuak gutxienez beste lau aldiz eskatu du azterketa forentse hori, eta, azkenean, urtarrilaren 30ean onartu egin zuen instruktoreak, baita azterketa agindu ere. Ordea, oraindik ez diote egin. Akusazioak dio “kezkagarria eta larria” dela gertatzen ari dena, eta garrantzitsua dela azterketa forentsea egitea, “egitateak berresteko” elementu “objektiboa” izango litzatekeelako. Halaber, “denbora igarotzen uzten” ari direla salatu du, eta horrek “fisurak edo gertaeraren edozein aztarna sendatzeko aukera” dakarrela.


Ibaeta Basket garaipenaren bila doa Txekiara

Ibaeta Basketek Zabiny Brno talde txekiarraren etxean jokatuko du gaur arratsaldean (18:00), Europakokopako multzoen faseko azken aurreko partidan. Talde donostiarrak soilik partida bat irabazi du Europan, eta, hain justu, Zabinyren aurkako joanekoa izan zen, Gasca kiroldegian, azaroan. Horregatik, garaipen hori errepikatu nahi du orain etxetik kanpo Azu Muguruzaren taldeak.

Hala ere, hurrengo fasera pasatzea zaila izango da donostiarrentzat. Izan ere, gelditzen zaizkion bi partidak irabazi egin beharko lituzke, eta Lyonek jokatzeke dituen hiru neurketetako bi galdu beharko lituzke. Multzoen faseko azken neurketa etxean jokatuko du Ibaeta Basketek, Montpellierren aurka; datorren asteazkenean.

Donostiarrak ez dira une on bat pasatzen ari, ligan emaitza txarrak lortzen ari baitira azkenaldian, eta, horren ondorioz, hamabigarren postuan daude. Horregatik, Zabinyri irabaztea bultzada garrantzitsua izan daiteke Muguruzaren taldearentzat; ez horrenbeste Europan aurrera egiteko, baina bai ligan bolada txarrari buelta emateko. Hain zuzen ere, aurkari zuzen baten aurka jokatuko dute igandean: Estudiantesen aurka.


Bi koronabirus kasu baieztatu dituzte Zumaian, Otezuri adinekoen egoitzan

Gipuzkoako Foru Aldundiak jakitera eman duenez, hamabost dira Gipuzkoako adinekoen egoitzetan atzemandako koronabirus positibo berriak; horietatik bi, Zumaiakoak. Zarauzko Santa Ana egoitzakoak izan ziren eskualdeko aurreneko kasuak adineko egoitzei dagokienez.

Atzo, suhiltzaileak, Otezuri egoitzaren kanpoaldea desinfektatzen. Barrua ere garbitu zuten.

Atzoko datuen arabera, Gipuzkoako egoitzetan 65 koronabirus kasu daude atzemanda: horietatik 52 adineko pertsonen egoitzetan, eta gainerako hamairuak desgaitasuna dutenentzako egoitzetan. Hain zuzen, jakinarazi dute Zumaiako Otezuri adinekoen egoitzan bi kasu atzeman dituztela. Hain zuzen, atzo bertan desinfektatu zituzten suhiltzaileek Zumaiako bi egoitzak: San Juan eta Otezuri.

Bestalde, Gipuzkoako Foru Aldundiko Eider Mendoza bozeramaileak gogorarazi du martxan dagoela Telezaintza telefono zerbitzua (900-43 43 43), "erabiltzaileen zein familien bizitza erraztea helburu duena", eta horretarako, zazpi-hamar pertsonako taldea ari dela lanean. Bertan, lurraldeko gizarte baliabideetako erabiltzaileen eta familien beharrei erantzungo diete: "Erabiltzaileen beharrak zentralizatu eta kudeatzeko zerbitzua da, beti ere, ematen ari garen zerbitzua eta arreta hobetzeko helburuarekin", azaldu du Mendozak.


Zer da CERA botoa eta noiz zenbatuko da?

Hautestontzietan jarritako botoak zenbatu ondoren, ostiraletik aurrera atzerrian bizi diren pertsonen botoa zenbatzen hasiko dira. Barruti batzuetan erabakigarria izan daiteke.

Hauteskunde orokorretako boto zenbaketa % 100era iritsi den arren, Kongresuko eserleku batzuk alda daitezke oraindik, CERA eta ERTA botoak zenbatu ostean. Atzerrian bizi diren pertsonen botoa da, eta erabakigarria izan daiteke eserleku batzuen kasuan.

Espainiako nazionalitatea duten eta Espainiatik kanpo bizi diren pertsonek hauteskunde orokorretan bozkatu ahal dute. CERA barruan atzerrian modu iraunkorrean bizi direnak daude, eta ERTAk, berriz, atzerrian aldi baterako bizi direnak.

Martxoaren 1ean, atzerriko 2.325.310 pertsona zeuden errolda horietan izena emanda. Hala ere, talde horretako jendearen parte-hartzea askoz txikiagoa izaten da.

Botoa emateko, atzerrian bizi direnek aldez aurretik hautesle-errolda batean izena eman dute, dagokien enbaxadan edo kontsulatuan. Pertsona horiek uztailaren 20ra arte izan dute botoa kontsuletxeetako bulegoetan emateko, edo bi egun gutxiago postaz bidali badute.

Epea bukatuta, atzerritik bidalitako gutun-azalak eta boto-paperak Kanpo Arazoetako Ministerioaren bulego batera eraman dira hauteskunde-bidalketaren bitartez, baliza diplomatikoan. Handik hauteskunde-batzordeetara bidaliko dira.

Zenbaketa publikoa uztailaren 28tik abuztuaren 1era bitartean egingo da. Zenbait eserlekuren jabetza alda dezakete.


26 urteko gazte bat atxilotu dute Basaurin, beste pertsona bat botila batekin erasotzeagatik

Ertzaintzak 26 urteko gizon bat atxilotu du gaur goizaldean Basaurin, beste pertsona bat botila batekin jo eta lesioak eragitea leporatuta. Gainera, erasotzailearekin zegoen 25 urteko beste gizon bat ere atxilotu dute biktimari lapurreta egin nahi izanagatik, baita agente baten aurkako atentatuaren akusaziopean.

Gertaerak 00:00etatik minutu batzuetara jazo dira ‘Astoen’ bidegurutzeare ondoan dagoen taberna batean. Ertzaintzak abisua jaso eta herritarren babeserako eginkizunetan ari zen patruila bat hurbildu denean, gizonezko bat ikusi dute lokalaren kanpoaldean eta beste bat barruan, kopetan zuen ebaki baten ondorioz aurpegia odoldua zuena. Larrialdi zerbitzuetara deitu, eta biktima Gurutzetako Ospitalera eraman dute.

Botila bidezko erasoaren ustezko egilea inguruetan aurkitu eta atxilotu dute, lesio-delitua egotzita. Jantzita zituen oinetakoetako baten barruan, ganibet txiki bat aurkitu eta kendu diote. Bestalde, biktimak emandako informazioaren arabera, lapurtu nahi izan dion gizona identifikatu dute agenteek: “Gizon horrek behin eta berriro uko egin dio bere burua identifikatzeari, eta, azkenean, ertzain bat jo ostean, atxilotu dute agente baten aurkako atentatu-delituaren akusaziopean”, diote Ertzaintzatik. Atxilotutako bi gizonezkoak epailearen aurrera eramango dituzte bidezko polizia-eginbideak amaitzen direnean.


Txiki tailerra: "Egin ezazu aurpegi itxurako loreontzia"

6-14 urte bitarteko umeei zuzendutako txiki tailer honetan plastikozko botila bat berrerabiliko da eta apainduko da aurpegi bat irudikatzen duen loreontzi bat sortzeko. Bertan, nahi duten landarea landatu ahalko dute, ile gisa.

Aldez aurretik izena emana behar da info@ingurumenaretoagetxo.eus eta baieztapena jasotzea


Herriartekoari hasiera emango dio Altzok Bergararen aurka

Altzok eta Bergarak jokatuko duten kanporaketaren joaneko jaialdia izango da 2023ko Gipuzkoako Herriarteko Pilota Txapelketaren lehendabizikoa.

Altzon jokatuko da joaneko jardunaldi hori, larunbatean, 17:00etan hasita. Eskuzko modalitatean parte hartzen du Altzok. Ohi bezala, hiru partida jokatuko dira, hirurak binaka: kadete, jubenil eta nagusi mailan.

Maiatzaren 14ko jardunaldian gehituko zaizkio gainontzeko espezialitateak eskuzkoari: larruzko paleta eta pala motza, zesta-punta eta gomazko paleta; 41 herri eta 417 pilotari elkartuko ditu txapelketak. Eskualdetik, eskuz, Altzoz gain, Aduna, Amezketa, Larraul eta Tolosa ariko dira. Gomazko paletan, Anoeta eta Tolosa lehiatuko dira.


Festa gorpuztu da Lautadan

Ilarduian, Eginon eta Andoinen herri inauteriak ospatu dituzte asteburuan, suaren errautsekin batera pandemiak eta gainerako aje guztiek behingoz alde egin dezatelako esperantzaz.

Aurreratu zuten egingo zutela, eta hitza bete dute. Lautadako hiru herri horietako biztanleek inauterien festa gauzatu dute asteburuan. Zamarretakoa, Gizena, Atsoa, Farfailetakoa, Senargaia eta Emaztegaia, Hartza… eta, nolatan ez ba, Lasto gizona ere.

Tradizioa 2007an berreskuratu zuten arren, Espainiako Gerra Zibilaren aurretik ere egiten zen ospakizun hori. Igande eguerdian gazteak porrero gisa ibiltzen ziren mozorroturik –ez ulertu gaizki, porrero deitzen diete inguruetako herri inauterietan parte hartzen duten pertsonaia guztiei–, umeak beldurtuz eta bihurrikeriak egiten. Arratsaldez, berriz, etxez etxe eskean ibiltzen ziren, musika tresnez hornituta, ondoren bapo afaltzeko. Astelehenean Agurainera jo ohi zuten gazteek. Asteartean, berriz, Lasto gizona prestatzen zuten, eta, urtean izandako une txar guztiengandik epaitu ostean, ondoren erretzen zuten.


Eskola kirola eten egin da eta kiroldegia 21:00etan itxiko da

Eusko Jaurlaritzaren agindu berriak tarteko, gaur sartuko dira indarrean kiroldegiari dagozkion aldaketak. Nabarmenenak, honakoak: 21:00etan itxiko da kiroldegia, maskara erabiltzea derrigorrezkoa izango da, padel pista eta frontoia bakarrik alokatu ahal izango dute bizikideek eta besteak beste, eskola kirola eten egin dute.

Azken orduko egokitzapenik edo aldaketarik ezean, gaur sartuko dira indarrean Eusko Jaurlaritzak ezarritako neurri berriak kiroldegian. Honakoak dira eragin handiena dutenak:

Kiroldegia 21:30erako barik 21:00etarako itxiko da.

Horren ondorioz, kiroldegiak eskaintzen dituen hainbat ikastaroren ordutegiak egokitu egingo dira.

Maskara erabiltzea derrigorrezkoa izango da kiroldegiko jarduera guztietan, baita gimnasioan ere.

Kirola ezin denez taldean egin ez bada etxe bereko bizikideen kasuan, padel pista zein frontoia bakarrik alokatu ahal izango dute etxe bereko bizikideek.

Eskola kirola eten egin dute.


Jai giroan murgilduko da herria gaurtik

Sanandresen atarian, asteburu betea dute aurretik azkoitiarrek. Helduen danborradan 11 taldek parte hartuko dute bihar, inoiz baino gehiagok, Zalduntxuk talde sortu berria batuko baita desfilera. Dena den, kirol ekitaldiek, musika emanaldiak eta azokak izango dira datozen hiru egunetan.

Askotariko ekintzak izango dira gaurtik igandera bitartean Azkoitian, eta beraz, jai giroan bete-betean murgilduko da herria. Sanandresak danbor hotsez iragartzen dituzte Azkoitian, eta aurten inoiz baino ozenago entzun ahal izango dira horiek, orain arteko taldetsuena izango baita. Izan ere, konpainia berri batek parte hartuko du helduen danborradan: Zalduntxuk taldeak. Beraz, guztira 11 talde izango dira danbor festan: Ixkitturri elkartea, Pilotarien taldea, Euskal presoen eskubideen aldeko taldea, Xabier Munibe Ikastolako gurasoen taldea, Xabier Munibe Ikastolako ikasle ohien taldea, Txintxarri taldea, Aldapa taldea, Floreaga Ikastetxeko gurasoen taldea, Floreaga Ikastetxeko ikasle ohien taldea, udalaren taldea eta Zalduntxuk taldea.

Iaz ez bezala, normaltasunez egingo dute helduen danborradako desfilea. Ohiko moduan, 22:00etan abiatuko dira danbor joleak Baztarrikaldetik, eta handik Aingeru kalea jaitsita, Kale Nagusian sartuko dira. Plazan aurreneko geldialdia egingo dute, eta bandaren laguntzarekin, lau pieza eskainiko dituzte. Plazaberrira joango dira gero, eta Balda plazan egingo dute bigarren geldialdia, hiru pieza jotzeko. Julio Urkixo kalea zeharkatu, eta plazara itzuliko dira gauerdirako. Han, ohi bezala, zortzi abesti joko dituzte danbor eta txapa hotsez: Azkoitia, San Sebastian, Diana, Idiarena, Deba, Umore Ona, Xoxote eta Tambores-Tatiago.

Kirol saioek, hutsik ez

Helduen danborrada ez da izango San Andres egunaren atarian izango den ospakizun bakarra, azkoitiarrek asteburu betea baitute aurretik. Gaur gauean, pilotari profesionalen eskuz binakako txapelketako aurreneko partidak hartuko du Gurea frontoia, eta lau eta erdiko txapelketa irabazi berri duen Joseba Ezkurdia izango da bertan; hark Julen Martijarekin osatuko du bikotea, eta Peio Etxeberria eta Beñat Rezusta izango dituzte aurrean. Bigarren partidan, berriz, Julen Egiguren eta Xabier Erostarbe arituko dira batetik, eta bestetik, Julen Salaberria eta Oier Etxeberria. Sarrerak eskuragarri daude Entradas Fronton atarian.

Bestelako kirol saioak ere izango dira datozen egunetan, hala nola XVII. Azkoitiko Herri Lasterketa eta haurrentzako San Andres Igeriketa Saria. 16:00etan hasiko dira igeriketa saioa Elkargunean, eta hainbat neska-mutilek proba ezberdinak egin beharko dituzte uretan. Ordu erdia beranduago hasiko da lasterketa plazan. Ohi bezala, hamar kilometroko ibilbidea osatu beharko dute parte hartzaileek. Guztira, 350 korrikalarik eman ahal izango dute probarako izena, eta Raka Maraton kirol elkarteak emandako datuen arabera, gaur-gaurkoz ia 230 lagun inguru daude izena emanda. Horien artean da, besteak beste, Maite Maiora iazko irabazleetako bat. Gaur, ostirala, gauerdian itxiko da izena emateko epea herrikrosa.eus atarian.

Igandean, ohi bezala, Garapenean Bidelagun eta baserritarren azokek hartuko dute plaza, eta Kontzejupean dozenaka bolillo egile arituko dira ehoziriak egiten eta erakusten. 11:00etatik aurrera irekiko dituzte postuak Garapenean Bidelagun azokako zortzi elkarteek, eta goizetik eguerdira bitartean egongo dira baserritarren postuak eta bolillo egileak plazan. Dantzarien eta txistularien kalejirek borobilduko dute igande eguerdia. 12:00etan aterako dira kalera Gaztaneneako parketik, eta Balda plazan, Iriarte Margolaria kalean eta eliz atarian egingo dituzte dantza saioak. Halere, udalak adierazi du eguraldi txarra eginez gero, horien saioak Elkargunean gauzatuko dituztela.

Joan zen asteburutik, jaia

Herritarrak joan zen asteburuan hasi ziren festetarako girotzen, orduan ere izan baitzen zertaz gozatu; larunbat gauean, Huntza taldeak ehunka lagun jarri zituen dantzan plazan, eta ordu batzuk lehenago, Sahatsa dantza taldeak, Iraurgi abesbatzak eta Azkoitiko Udal Musika Bandak baserri munduan girotutako Oi lur ikuskizun dotorea oholtzaratu zuten Baztartxo antzokian, dozenaka lagunen aurrean.

Gurea pilotalekuko probalekuan, bestalde, Kintopekoen San Andres Idi Dema Saria jokatu zuten lau egunez, eta Jatabeko (Bizkaia) Billabasok jantzi zuen txapela, 58 plaza eta 2,83 metro eginda. Ipintza harriarekin aritu ziren proban. Azkoitiko txapelketa, gainera, Gipuzkoako Kintopeko Txapelketarako azken proba puntuagarria izan zen. Uztarri onenek abenduaren 12an jokatuko dute finala, Aian.

Aste honetako egitaraua

Festarako aukera asko izango da asteburuan. Hona hemen gaur, bihar eta etzi San Andres jaiei lotuta udalak osatu duen egitaraua:

Gaur, ostirala

22:00etan, pilotari profesionalen eskuz binakako txapelketako partidak, Gurea pilotalekuan.

Bihar, larunbata

16:00etan, Zubiaurre igeri elkarteak antolatutako haurrentzako San Andres Igeriketa Saria, Elkargunean.

16:30ean, Raka Maraton taldeak antolatutako XVII. Herri Lasterketa, plazatik abiatuta.

22:00etan, helduen danborrada, herriko kaleetan zehar.

Etzi, igandea

Goizean, herriko baserritarren azoka, herriko plazan, eta ehoziri edo bolillo erakusketa, Kontzejupean.

11:00etatik aurrera, Garapenean Bidelagun azoka, herriko plazan.

12:00etan hasita, Bizkargi musika eta dantza eskolako musikarien nahiz dantzarien eta Txalkor txistulari taldeko kideen kalejira, herriko kaleetan zehar.


‘Beruna urre’ kalean da, Beleren bigarren abestia

Lide Hernando musikari donostiarrak Bele bere bakarkako proiektua sortu zuen ekainean, eta Zerua irabazi abestia argitaratu zuen orduan. Orain, bigarren abestia argitaratu du, Beruna urre, bideoklip eta guzti. Holy Fire Studiok zuzendu du bideoklipa, eta IN estudioan ekoiztu dute kanta.

Denbora zeraman Hernandok proiektua lantzen. IRUTXULOKO HITZA-n bakarlari gisa bere burua ikusten ote zuen galdetuta, honela erantzun zuen 2021eko azaroan: “Ikusten dut, eta aurrerapen bat: ari naiz. Oso-oso hasieran nago. Faltan botatzen dut intimitate hori, lasai sortzearena, presarik gabe, nire kontuak, ez lauren artean erabaki beharrekoak… Ez da izango Liher hastapenetan bezala. Lianne La Havas, Janelle Monae eta R&B modernoa ditut erreferente. Baina ez galdetu noizko, lasai-lasai egin nahi dut eta”.

Liher taldea sortu zuen Hernandok 2005ean kaleratu zuen Arrazoi gutxi, denbora asko EParekin. Handik gutxira, Joshka Natkerekin eta Iñigo Etxarrirekin batera taldea osatu, eta formatua aldatuta, rockaren, stonerraren eta soularen artean, Liherrek soinu propioa garatu zuen, norabide ezberdin batean. Nolabaiteko “sustraietara itzultzea” izango da beraz bakarkako bide hau Hernandorentzat. Eta oharra utzi du jarraitzaileentzat: lasai, Liherrek bere bidea jarraituko duela, orain arte moduan.


Larunbertan: larunbat honetan, Loreen eguna

Bertan Baztan elkarteko Mikel Sobrinorekin solastatatu gara.


Erlekume bat bildu dute Zubietan

Eliza inguruan agertutako erlekumea bildu zuen joan den larunbatean lagun talde batek Zubietan. Kontu handiz, erlauntza batera eraman zuten Zubietako Diego, Maria eta Txasek.

Argazkiak: Edorta Amurua Zubiria


Bost, sei, zazpi... dantza!

Paula Urabayen Ochoa-Aizpurua dantzariak Madrilgo dantza eskola batean udako ikastaroan aritzeko beka jaso zuen. Altsasuarrak uztailean astebeteko ikastaro trinkoa egin zuen, Iker Karrera bezalako dantzari ospetsuarengandik klaseak jasoz.

Dantzaren munduan aritzen direnendako Iker Karrera eta Raymon Naval izenak ezagunak dira. Fama, a bailar! telebista saioaren azken bi denboralditako irakasleak izan ziren. Paula Urabayen Ochoa-Aizpurua gazteak ere telebistan ezagutu zituen, haurra zenean, "eta ezin nuen sinetsi orain haien klasean egotea". Altsasuarrak Madrilgo 180 Danza eskolan ikastaro trinkoa egin zuen uztailaren hasieran, Burgosko Orbe dantza txapelketan beka bat irabazi zuelako. Txapelketa horretan ere urrezko domina eta dantzari errebelazio saria irabazi zituen.

Koreografia

Dena Urabayenek sortu zuen koreografia batekin hasi zen. "Abestiak jartzen hasi nintzen eta batek atentzioa eman zidan, begiak itxi nituen, eta gorputza mugitzen utzi nuen. Pauso politak egiten hasi nintzen, eta koreografia polita atera zitekeela pentsatu nuen". Bukatu zuenean dantza asko gustatu zitzaion eta amari erakutsi zion, "eta amari ere asko gustatu zitzaion". Irantzu Gonzalez Dantza Eskolak Burgosko Orbe dantza txapelketan zenbait talderekin parte hartu behar zuenez, bakarlari bezala joateko aukera zegoen galdetu zioten. "Baietz esan zigun, zenbat eta jende gehiago joan, orduan eta esperientzia politagoa izango zelako". Martxoko asteburu batean izan ziren Burgosen, eta aurkeztuko bi taldeak eta Urabaienek sariarekin itzuli ziren.

Txapelketara "oso urduri" joan zela aitortu du dantzariak, izan ere, aldi berean hainbat kategoria jokatzen dira, eta Urabayen bakarrik joan zen. "Dantza egin nuenean dena pasatu zitzaidan". Espektatibarik gabe joan zen, bakarlari bezala aritzen zen bere lehenengo aldia zelako, "ongi pasatzera joan nintzen, lagunekin txapelketa batean ongi pasatzera, beste hiri batean, eta lehiaketa bat barrutik nolakoa zen ikustera". Epaimahaien preferentziak ezagutu nahi zituen, eta dantzaren munduko jendea ezagutu. Beste dantza eta koreografia batzuk ikusi nahi zituen ere, "beste estilo eta teknika batzuk ezagutu".

Txapelketa horretan epaimahaiak sari bereziak ematen ditu, eta horietako bat Madrilgo 180 Danza eskolan aritzeko beka bat da, eta Urabayenek irabazi zuen. "Udako ikastaroetan parte hartzeko erdia ordaintzen zidaten. Iker Karrera eta Fernando Lazaro dantzari eta koreografoek sortutako dantza eskola dela azaldu du altsasuarrak, eta ikasketa profesionala eskaintzen dute. Musikaletarako, iragarkietarako eta abarretarako trebakuntzak egiten dituzte. Dantzaren munduan "zure lekua aurkitzeko" lan handia egiten dutela azaldu du. Udako ikastaroan parte hartzeko, dantzariak nahi zituen klaseak aukera zitzakeen, eta Urabayenek bere estiloarekin bat egiten dutenak aukeratu zituen. Uztailaren hasieran astebete egon zen Madrilen, dantza eskolan.

Goi mailako irakasleak izan zituen: Clara Perezek jazza ematen zuen, Iker Karrerak jazz funka, Fernando Lazarok jazz musikala eta Marta Lopezek Balleta "Balletaren oinarria behar nuen, baina jakin nahi nuen normalean egiten dudanarekin alderantzea eta horregatik hartu nuen klasikoa, zerbait berria probatu nahi nuen, eta horregatik jazz musikala hartu nuen. Iker Karrerarena egundokoa iruditu zitzaidan orain asko lantzen den estiloa delako, eta leku askotan ikusten da dantza estilo hori. Clara Perezekin hartu behar nuen bera izan zelako beka eman zidan epaimahaikidetako bat, eta hori da gehien gustatzen zaidan estiloa". Jazz estiloa, orokorrean, estiloen nahasketa bat da. "Jazz musikala edo lirikoa ez dira berdinak, baina antzekotasunak dituzte; ez da garaikidea bezain gogorra edo balleta bezain zurruna".

Fama

"Esperientzia polita izan da, baina mundu hau gogorra dela ikasi dut ere"

Ikastaroan "asko ikasi" duela esan du Urabayenek. Jende asko ezagutu du ere: "ACADEko azterketak prestatzen ari den jendea, bere helburuak argi dituztenak. Eta motibatu naute". Txikitan Fama a bailar! saioan telebistatik ikusten zituen irakasleak izan ditu, "ilusio handia sortu zidan, eta asko ikasi dut" .

“Oso gogorra dela ikasi dut ere, helburu bera daukan jende asko dagoelako. Lan handia eta gogorra egin behar da. Zeure burua saltzen eta lotsak alde batera uzten ikasi behar dugu". Madrilgo dantza eskolan "iniziatiba pixka bat izaten eta jendeak zu ikustea" beharrezkoa dela irakasten dute. "Haiek oso ongi dakite nola egin hori". Noizbait Fama bezalako saio batean parte hartzeko deialdia badago aurkeztuko dela aurreratu du altsasuarrak.


Koiu taldeak ‘Bide berriak’ diskoa aurkeztuko du lehen aldiz Galdakaoko jaietan

Koiu talde galdakoztarra berriro batu eta disko berria kaleratuko du irailean: ‘Bide berriak’. Hain zuzen ere, irailaren 1etik aurrera entzungai izango da diskoa Spotify plataforman. Sei abestiz osatutako EPa da eta taldearen esentzia jarraituta, punk-rock doinuak izango ditu euskaraz.

“Abestien hitzetan gure bizitzetan jasotzen ditugun oztopo eta arazoen aurrean ekin eta eutsi behar diegula adierazten dugu”, dio Jonu abeslari eta gitarra-jotzaileak. Jonurekin batera, taldea osatzen dute Andoni bateriajoleak, Aitor baxujole eta ahotsak, eta Sarnaketa gitarrista eta ahotsak.

‘Beldur bakarra’, ‘Izorratuta’, ‘Hain da erreza’, ‘Bide berriak’, ‘Txikitatik’ eta ‘Manifa baten’ dira diskoan aurkituko ditugun abestiak. Diskoa 2022ko ekaina eta uztaila bitartean grabatu eta ekoitzi dute Gaua estudioetan, Fruizen.

Aurkezpen kontzertuak

Diskoa bihartik aurrera entzungai izango da, eta hura aurkezteko kontzertuak eskainiko dituzte. Lehenengo kontzertua Galdakaon emango dute, sorterrian: irailaren 10ean izango da, Santakurtzak jaietan (egun berean Zetak taldea izango da).

“Galdakaoko jaietan jotzeko irrikitan gaude. ‘Bide berriak’ diskoa aurkeztuko dogu lehen aldiz eta gogo handia dogu jendearen aurrean egurra emoteko”, adierazi dio GEURIAri Jonuk: “Dana emotea espero dugu eta jendeak gugaz gozatzea gura dugu. Punk zuzena eta zirikatzailea, baina beti umore onez”. Azaroaren 12an Barakaldoko El Mendigo aretoan joko du Koiuk, Infarto talde basauriarrarekin batera.


Emisio Gutxiko Eremuaren harira hartutako erabakiak kritikatu ditu PPk

Donostiako Udalak erdigunean Emisio Gutxiko Eremua ezartzeko luzapen bat eskatu dio Espainiako Garraio, Mugikortasun eta Hiri Agenda Ministerioari, eta, horren harira, arlo horretan hartutako erabakiak kritikatu ditu PPk. Hain zuzen ere, Borja Corominas bozeramaileak eta Vanesa Velez zinegotziak agerraldia egin zuten asteartean udaletxearen aurrean, eta zinta bat jarri zuten lurrean, udaletxea “Erabaki Txarren Eremua” dela adierazteko, eta ez Emisio Gutxiko Eremua. Ordea, ikuskizun kutsuko agerraldian ez zuten proposamen zehatzik egin, Donostiako PPren agerraldietan ohikoa izaten den moduan.

“Bata bestearen atzetik, gobernu talde honek mugikortasunaren arloan hartu dituen erabaki guztiak kaltegarriak izan dira donostiarrentzat”, nabarmendu zuten popularrek, eta bereziki kritikatu zuten Olatz Iartza Mugikortasun zinegotziaren (EAJ) eta Marisol Garmendia Ekologia zinegotziaren (PSE-EE) jarduna.

PPkoen ustez, udal gobernuak ez dauka plan zehatzik mugikortasun arloan: “Donostiarrok, Erabaki Txarren Eremutik kanpo gaudenok, ezin dugu ulertu zergatik ez dagoen planik, tarteko mugarririk, azken helbururik, ebaluazio prozesurik eta kudeatzaile publikoen konpromisorik”. “Alderdi Popularrean mugikortasun iraunkorreko eta arrazionaleko plan baten alde lanean jarraituko dugu, donostiarrei une bakoitzean erabakirik onenak borondatez hartzeko aukera emango dien plan baten alde”, gaineratu zuten.


Badator konpartsa txikiaren egun handia

Biharko konpartsen egunaren barruan, konpartsa txikiaren aurkezpena eta bi erraldoi berriak aurkeztuko dituzte eguerdian (12:00). Xabier Mendizabal eta Joanes Diez izan dira, korpuseko dantzariak irudikatuko dituzten pertsonaia berriak egin dituztenak

Oñatiko erraldoien konpartsak familia handitzen jarraitzen du. Iaz, jada ezagunak ziren erraldoiei, Xabier Mendizabalek egindako Sebastian erraldoia batu zitzaien, eta, aurten, konpartsa txikiaren barruan, bi erraldoi aurkeztuko dituzte, bihar egingo duten konpartsen egunean. Maiatzean ekin zioten prozesuari, herriko gaztetxoenei zer-nolako erraldoiak gurako lituzketen galdetuz. Behin erabakia hartutakoan, Xabier Mendizabalekin eta Joanes Diezekin jarri ziren harremanetan, erraldoi ertain berri hauek jaietarako prest izateko. Umeek eurek eramateko moduko erraldoiak egitea eta konpartsa horren atzean egongo den taldea sortzea da ideia, eta, hasteko, bi egin dituzte; Udalaren asmoa, ordea, guztira lau egitea da.

Dantzariak, bikote berria

Momentuz bi erraldoi berri egin dituzte eta gaztetxoekin egindako prozesu parte-hartzailean, ideia guztien gainetik gailendu zen, lehen bi erraldoiak, herrian famatuak diren Korpusetako dantzariak izatea. Oñatiko herria ederki irudikatzen dituzten bi pertsonaia dira hauek. Behin amaituta, irudia ederra da, baina denboraren aurka aritu dira Joanes Diez eta Xabier Mendizabal, erraldoiak biharko prest izateko. Era berean, pozik daude erraldoien familia handitzen doalako eta gaztetxoenen artean erraldoiekiko afizioa ere geroz eta handiagoa delako. Gainera, estreinaldirako entseguak egin dituzten azken egun hauetan, pisua kontrolatzeko, mugimenduak ere ikasteko eta kalejiran zehar ere behar bezala dantza egiteko; bihar dena ondo irteteko asmotan.

Aurkezpena, bihar

Aurkezpen ekitaldia bihar egingo dute konpartsen egunaren barruan. Kanpantxo Kultura Elkarteak antolatuta, urtero bezala, herriko kaleak erraldoi eta txorimaloekin beteko dira, goizean hasi eta iluntzera bitartean. Aurten, Oñatiko erraldoiez gain, Barañaindik etorritakoak izango dira bisitari. Hasiera batean, berritasuna kanpotik etorritakoak izango badira ere, bihar konpartsa txikiko bi erraldoien aurkezpenak bereganatuko ditu herritarren begirada guztiak. Kalejira goizeko 11:30ean Kanpantxon hasiko dute eta konpartsa guztiak batera plazara gerturatzen joango dira dultzainero eta txistularien eskutik. Une bereziena, ordea, eguerdiko 12:00etan plazan izango da, orduan aurkeztuko dituztelako familiako azken bi kideak. "Aurkezpenari indarra eman nahi izan diogu, zerbait ezberdina egin nahi genuen aurkezpenerako" dio Mikel Urrutiak, Kanpantxo Kultura Elkarteko kideak. Behin aurkezpena eginda kalejirarekin jarraituko dute guztiak batera.


Altsasuko auzian ziklo itxiera

Auzipetuak, gurasoak eta plataformak halaxe jakinarazi zuten prentsaurrekoan larunbatean. Azken lau urtetan bizitakoaren balorazioa egin zuten. Auzia Giza Eskubideen Europako Auzitegian dago eta helegiteak tramitera onartuko dituzten edo ez, horren zain daude.

Prentsaren aurrean egindako agerraldian Altsasuko Auziko hiru eragilek ziklo bat itxitzat eman zuten. Egindako ibilbidearen nork bere balorazioa egin zuen. Auziagatik zigortutako zortzi altsasuarretatik sei egon ziren prentsaurrekoan, Jonan eta Julen kartzelan preso pasa behar dituztelako asteburuan, eta astegunetan gauak. Horregatik, auzipetuen izenean, Adurrek esan zuen: “gu guztiok eskuratu ditugu erdi-askatasuneko egoerari dagozkion espetxe-erregimenak. Kalean egon arren, ez gaude libre”. Bizi izandakoa “prozesu luze eta gogortzat” jo dute.

Auzipetuen iritziz, “Euskal Herrian eta Estatu osoan izan diren hamaika politika, hedabide, epaile eta polizia muntaietako bat baino ez gara izan. Baina, arrazoiren batengatik, beste batzuek gainditu ez dituzten mugak gainditu ditu kasu honek. Muga horiek ez genituzke gaindituko hainbat leku eta esparruetatik jaso dugun babes, konpromiso eta elkartasun ikaragarririk gabe”.

Auzipetuek esker ona azaldu diete herrien eta jendearen konpromiso eta elkartasunari. Bereziki, altsasuarrek egindako lana goraipatu zuten, baita “Euskal Herri osoan eta Estatuko hainbat tokitan, bereziki Katalunian, haserrea kutsatzea lortu zuten etengabeko mobilizazio bihurtuz”. Esker oneko hitzak izan zituzten ere gurasoendako eta plataformarendako ere: “Sufrimendua borroka bihurtzen jakin zuten, amorrua konpromiso eta haserrea gizartearen zati handi baten justizia eta askatasun nahi. Lan hori izan da jaso dugun elkartasun guztiaren oinarria”.

Adurrek esan zuenez, “badakigu ez genukeela inoiz preso egon behar eta bidegabekeriak bere horretan dirauela, baina, gaur egun, prozesu guztia perspektibarekin aztertuz, lorpen gisa interpretatzen dugu hemen egotea”.

Bestalde, Altsasuko auzia “ kasutik haratagoko interesen araberako muntaia eraikitzen” lagundu zuten arduradunak aipatu zituzten: “Guardia Zibilaren eta zenbait komunikabideren arteko lan planifikatua dugu arduradun. Estolderia, Covite, fiskal eta salbuespenezko auzitegiak eta hauteskundeei begira inposaturiko bertsioa zabaldu eta txalotzen zuten politikariekin harreman estuak dituzten komunikabideak hain zuzen ere”. Azkenik, “estatuaren esku egoera bidegabeak bizi dituzten edo etorkizunean biziko dituzten pertsona guztiei gure elkartasuna adierazten eta haiekin borrokatzen jarraituko dugu”.

Gurasoak

Altsasu Gurasoak taldearen izenean Igone Goikoetxeak hartu zuen hitza haien balorazioaren berri emateko. Esan zuenez, lau urtetan “aurrera jarraitzeko aukera eman diguna atzera ez begiratzea eta konstantziaz, umiltasunez eta erabakitasunez lan egitea izan da, zeharka, eta bidegabekeria entzun nahi ziguten tokian salatuz. Baina hori guztia ez zatekeen posible izango gure eskubideak eta askatasunak, guztionak, gure konbentzimendu berarekin babesten eta defendatzen ari zinetela ziur izan gabe”.

Haiek bizi izandakoa “bidegabekeria ikaragarritzat, erabateko botere-abusutzat” jo zuen. “Egoera oso mingarria eta frustragarria izan da; emozioei dagokienean, batetik, baina baita ‘Justizia’ deiturikoa bidegabea, partziala eta neurrigabea izan dela eta egiari ohorerik egin ez diola egiaztatu delako ere”. Altsasuko auzian “hainbat eskubide urratu” direla azpimarratu zuen. Estrasburgok haien helegiteak bere eginez gero “ez du bidegabekeria konponduko, baina agian baliagarria izango da beste pertsona batzuek horrelako prozesu judizialik jasan ez dezaten”.

Gurasoen nabarmendu duenez, “kanalak ireki genituen, eta gero eta eremu gehiagotara iritsi zen gure mezua. Helburua bera zen, bidegabekeria salatzea eta independentzia judizialik eza agerian uzten zuen muntaia batean arreta jartzea”. Erakundeetako pasilloak kaleko presentziarekin uztartu dituzte gurasoek, Altsasun ostiralero kontzentratuz eta “egoerak hala eskatzen zuenean, Nafarroako historiara pasako diren manifestazio izugarriak eginez”. Jendea haien “motor eta bozgorailua” izan dela nabarmendu zuen Goikoetxeak eta “eskerrik zintzoena eta amaigabeena” eman zituzten. Esker oneko hitzak izan zituzten plataformarendako eta Altsasuko herriarendako. Jakinarazi dutenez, orain atseden hartuko dute.

Plataformak, kitto

Altsasukoak Aske herri plataformaren izenean Idoia Goikoetxeak hartu zuen hitza. “4 urte gogor eta bukaezinak, gureak eta gure herriaren bizitza aldatu dituztenak. Bidegabekeriak ez du etenik izan, baina egungo unea inflexio-puntu argia da. lataforma gisa gure ohiko dinamika eta lana bukatzeko momentua iritsi dela uste dugu”. Bizitakoaren balorazioa egiterakoan Goikoetxeak nabarmendu duenez, “hain larria izan zen gure herriaren eta bere gazteriaren aurkako erasoa, ezen erasoaren dimentsioak berak ibilbide honen eta lortu denaren balioa nabarmentzen duela”.

Lau urteetan zehar bizi izandakoa laburbildu ondoren, Altsasukoak Aske herri plataformako kideen iritziz haien jarduna ez da “alferrikakoa” izan, “giza faktura izugarria ordaindu” bada ere. Goikoetxeak lorpenak nabarmendu zituen: “ez dute beren kontakizun faltsua inposatu, eszena-toki eta errealitate berri bat ukatu nahi zuena, beraiek sortu nahi duten salbuespen eta konfrontazio egoerari lotzeko”. Plataformako kideak gaineratu zuenez, “ez dutelako Nafarroako gizartea pozoitzea eta zatitzea lortu, bere bilakaera politiko eta sozialean eragiteko”. Eta gaineratu zuenez, “ez dute bidezko aldarrikapenak legez kanpo uztea lortu, kriminalizazio dinamikei eusteko ahaleginak eginez”. Azken lorpen bat ere nabarmendu zuen: “polizia, hedabide, politika eta epaileen muntaiaren tresnak ere ez dute legitimatzea lortu, agerian geratu baitira”.

Plataformako kideen ustez, “mobilizatzeak merezi du, eta bidegabekeriari aurre egin eta mugak jarri ahal zaizkiola erakutsi dugu. Gure helburuak lortzeko egindako lanek eta jasotako elkartasunek duten balioa argi erakutsi dugu, bai eta aurrera egiteko eta lorpenak erdiesteko motorra den mobilizatutako gizartearen balioa ere”. Altsasukoak Aske herri plataformaren lan moldearen balioa ere aitortu zuten: “modu asanbleario eta autogestionatuan, betiere aniztasuna errespetatuz eta ahalik eta adostasun handiena lortzen saiatuz. Eta hori guztia, jakina, apaltasun, sakrifizio eta konpromiso handiarekin”.

Halako “operazio bidegabe eta zikinen” aurrean ekarpen gisa “borroka-esperientzia bat utzi” izanarekin pozik, lau urteko ibilbidean ondoan izandakoei eskerrak emanez agurtu zen plataforma.

2025

Urte horretako lastaileraino egonen da Altsasuko udaletxe parean auzipetuek zigorpean daramatzaten egunak zenbatzen dituen kontagailuak.


Bi mila kasu baino gehiago Hegoaldean, bigarren aldiz pandemia osoan

2.042 positibo zenbatu dituzte Osakidetzak eta Osasunbideak. «Beharrezkoak diren neurriak» hartuko ditu Labik, Urkulluren arabera


Muga, kulturaren agertoki natural bilakatuta

Aurtengo udan ere, 2016tik egin ohi den bezala, Azken Muga arte eta kultura jaialdia antolatu dute Zarateko Lepoan, Gipuzkoako eta Nafarroako lurrek bat egiten duten lur-eremuan. Natura eta artea uztartzen dituen diziplina anitzeko jaialdia da, hilabete eta erdiz, askotariko ekintza eta programazioa antolatuz, garai bateko ohiturei balioa eman eta mugaz bestalde dauden bi herriak hurbiltzeko asmoa duen ekimen kolektibo eta parte-hartzailea. Aralarreko Natura Parkearen bihotzean kokatuta, hainbat artista, adierazpen artistiko eta publiko zabala batu ditu jaialdiak Balerdi tontorpeko basoan.

Mugek beti izan dute nolabaiteko izaera arbitrarioa, fikziozkoa, baina inplikazio eta ondorio erabakigarriak dakartzate. Nork ezartzen dituen, zeren arabera marrazten diren, eta finean, lurren zatiketa horrek gerora dakartzan ondorioak dira Azken Muga jaialdia sortzearen atzean dauden hausnarketetako batzuk. Aldi berean, pasabide, komunikabide eta kultur zubi ere izan daiteke muga, horregatik erabaki zuten kultura eta natura ardatz dituen jaialdia Zarateko Lepoan egitea, Bedaio (Tolosa, Gipuzkoa) eta Azkarate (Nafarroa) banatzen dituen apenas hiru kilometroko eremuan. Muga hori kokalekutzat eta abiapuntu kontzeptualtzat hartuta, alde bateko eta besteko artistak gonbidatzen dituzte urtero, naturan esku-hartze artistikoak egin, eta bi herriak banatzen dituen muga horren inguruko hausnarketak proposatzeko. Horrela, urtez urte, kontzertuak, erakusketak, hitzaldiak eta abar antolatuz joan dira lekune natural horretan. Garai batean Zaratetik trukerako barazki eta ganadua jaisten bazuten, egun kultura eta arte adierazpenak dira herri horietako biztanleekin partekatu nahi direnak.

“Intxaurrondo azpian aparka dezakezue”, esan digu Bedaio auzoko baserri bateko andreak. Baserriko leihoak geranio gorriz estalita ditu eta baserri ondoko ukuilu eta behitegian mugimendu bizia nabari da, nahiz eta larunbata izan. Zira jantzi eta aterkia hartu, eta maldan gora abiatu gara, Zarateko Leporantz, Gipuzkoako lurrak atzean utziz eta, gutxinaka, Nafarroarantz gerturatzen. Pare bat langa pasatu ondoren, eta tartean galdu samar ibili ostean, bidea nabariagoa egiten da eta hogei bat minutu pasatuta ikuskatu dugu Aundiya, egurrezko aulki itzela, altueran ia zortzi metro dituena eta dagoeneko jaialdiaren ikur bilakatu dena. Guillermo Olmo artistak 2016. urtean egin zuen lana da eta jaialdia aurkezteko erabiltzen dute: uda aurreko hilabeteetan, Tolosaldeko eta Araitzeko herrietan egiten diren aurkezpenetara aulki erraldoia eramaten da jaialdiaren enblema gisa. Urte hauetan guztietan, bertsolariek, musikariek eta dantzariek emanaldiak egin dituzte aulki erraldoiaren eserlekuan.

Ezkerretik eskuinera: Nexgraff, Olatz Pereda eta Jofre Sebastian.

Zarateko Lepoan pagadi-baso ederra dago; pagoek bi zirkulu osatzen dituzte beraien artean eta txoko horretan antolatzen dira jarduera gehienak, zeru irekian, Aralar mendilerroaren babesean. Bertan, aurreko asteetan egin diren esku-hartze artistikoen aztarnak ikusi daitezke oraindik, guztiak ere materia naturalekin sortutakoak. Makilez osatutako harresiaren barruan ilustraziok daude, kolore biziz tindatutako adaxkekin egindako egurrezko instalazioa ere badago, hala kortxoz egindako eta zuhaitz batetik esekitako eskultura edo mugikaria ere. Izan ere, aurkezten diren lan guztiek ingurumenarekiko errespetutsuak izan behar dute aintzat izanik erabilitako materiala, bere degradazio naturala, obraren iragankortasuna, eraikitzeko erraztasuna eta erabateko integrazioa izatea ingurune naturalean. Zaratetxean, pagadi ondoan dagoen eraikuntza txikian, Veinte, hogei, vingt izenburua daraman erakusketa dago: 20x20x20 zentimetroko formatuan egindako eskultura txikiak aurkitu daitezke bertan, 40 artista baino gehiagoren partehartzearekin. Aurtengo edizioan, gainera, film proiekzioak, kontzertuak, bertso saioak, performanceak, hitzaldiak, antzerkiak, serigrafia tailerrak edota III. Aralarreko artzain gazta txapelketa antolatu dira, ekitaldi batzuk aipatzearren.

Àngels Artigas Claret, bere obra atzean duela.

Badirudi azkenaldian ugarituz doazela ohiko zirkuitu eta erdigunetatik urrundu, eta ingurune naturalean antolatzen diren jaialdi eta ekimen kulturalak. Arte erakusketa, kontzertu eta emanaldi gehienak herri eta hiriguneetan ikustera ohituta gauden arren, eskertzekoa da horietatik kanpo gero eta anitzagoa den eskaintza kulturala. Urmuga ekimenak, adibidez, hemeretzi egun irauten duen ibilbidean musika eramaten du Euskal Herriko mendietara, kulturaz eta mendiaz gozatzeko modu berria eskainiz eta herrigintza, harreman sozialak, kulturalak eta politikoak sortuz eta saretuz. Aurten, Euskal Herriko hainbat mendate eta tontor igo dira, eta mendiguneetan Olatz Salvador, Donostiako Orfeoia, Niko Etxart, Dupla, MIZE edo Ekizaren kontzertuak ikusteko aukera egon da uztaileko egun udatiarretan. Bestalde, Saran antolatzen den Usopop jaialdiak ere musika berrien erakusle izan nahi du eta Sarako inguruneak han eta hemengo taldeen elkargune bilakatzen ditu. Aurten, “Bihotzak josiko ditugu berriz” lelopean, hiru topaketa antolatu dituzte eta azarorako “Mapa galduak” ekimena antolatzen dabiltza, Sara herrian eta inguruan elkartze artistikoak proposatuko dituen musika eta arte festibala. Arte sorkuntzari dagokionez, eta ildo beretik jarraituz, aipatzekoa da Karrantzako Muturbeltz proiektua, –artzain lanbidearen modu berean– desagertzeko arriskuan dagoen ardi espeziea babesteko modu sortzaile eta konprometituan lan egiten duen proiektua. Agroekologiaren, praktika artistikoaren eta tokiko jakintzaren bitartez, egoera horri aurre egitea da ekimen horren helburua. Zentzu horretan, artistentzako egonaldi programa dute martxan: Ondo Bizi Arte Egonaldiak, artearen bidez ardi- eta artzain-munduaren egoerari buruz hausnartzeko, eztabaidatzeko eta haren berri zabaltzeko espazioa zabalduz.

Elena Scaratti bere lanaren aurrean.

Beraz, badira gure inguruan kultura deszentralizatzeko desiratik abiatu eta natura, kolektibotasuna, parte-hartzea eta publiko anitzetara heltzea helburutzat duten kultur ekimenak. Azken Muga jaialdiaren seigarren edizioa pasa den urriaren 2an amaitu zen, eta aurtengoan ere jaialdi batek elkartu ditu mugaren bi aldeetako herritarrak; musikak, arteak, bertsoek eta festak berriz ere elkartu ditu garai batean muga batek banatu zituen herriak.


Istripu larria izan du langile batek barraketan

Hiru metroko altueratik erori da 64 urteko behargina, barraken desmontatze lanetan ari zela.

64 urteko langile bat Nafarroako Unibertsitate Ospitalera eraman dute, larri zaurituta, Sanferminetako barraken desmuntatze lanetan lan istripua eduki ondoren. Hiru metroko altueratik erori da. Buruan traumatismoa izan eta konortea galdu du.

Nafarroako Gobernuko Larrialdietatik azaldu dutenez, pronostiko larria du, baina haren bizitza ez dago jokoan lesioengatik. Anbulantzia medikalizatu bat eta udaltzainak bertaratu ziren atzo goizean Arrotxapera, langilea artatzera.

Runa parkean ezarri dituzte aurten sanferminetako barrakak, uztailaren 17ra arte izan dira zabalik. Astelehenean hasi ziren desmontatze lanak.


8 urteko baten ikuspuntutik

Kaixo! 8 urteko neska bat naiz eta behin eta berriz konfinatuta nago. Oso gogorra da derrigortuta egotea etxean, baina oraindik gogorragoa da nire lagunak eskolara sartzen ikustea edo kalean jolasten ikustea nire etxeko balkoitik.

Eta gogorragoa, oraindik, eskolako etxeko lanak egin beharra etxean, zailagoak baitira eta nire amak ez dakielako esplikatzen.

Ume guztiak denbora guztian gaude konfinatuta, eta eskatu eta eskatu egiten diguzue. Nahikoa da, ezta?

Batuketa: 1.000 egun etxean + 100 makilatxo sudurretik + 3.000 etxeko lan + 5.800 haserre = Estresatuta gaude!

Kaixo! Ni 8 urtekoaren ama naiz, eta konturatu naiz zenbat exijitu diedan nire alabei, batez ere, konfinatuta egon direnean: ariketak egin, hau jaso, laga nire lanak egiten... behin eta berriro.

Konturatu gara zelako meritua daukaten? Zuek bai zaretela mundialak!


36 urteko gizon bat atxilotu dute Oñatin, bikotekideari eraso egiteagatik

Atxilotu ostean, polizia-etxera eraman dute, eta bertan dirau epailearen esku geratu zain.

36 urteko gizon bat atxilotu dute igande goizaldean Oñatin (Gipuzkoa), bikotekideari eraso egiteagatik genero indarkeria delitua egotzita, Ertzaintzak eitb.eus-i jakinarazi dionez. Biktima, berriz, osasun zentro batera eraman dute.

Gainera, atxilotuak bertaratutako Ertzaintzako zenbait kideri eraso egin die, eta agintaritzaren aurkako atentatuaren delitua ere egotzi diote.

Atxilotu ostean, polizia-etxera eraman dute, eta bertan dirau epailearen esku geratu zain.

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak eta/edo deitu doako telefono hauetara: 900 840 111 (EAEkoa), 016 (Espainiako Estatukoa) edo 3919 (Iparraldekoa, eguneko 24 orduetan erabilgarri, igande eta jaiegunetan 09:00etatik 18:00etara izan ezik). Ez dute fakturan arrastorik uzten, baina bai telefonoan. Beraz, ez ahaztu ezabatzea.


Irailaren 30ean estreinatuko dute Pasaian grabatutako ‘La fortuna’ telesaila

Irailaren 30ean estreinatuko dute Alejandro Amenabar zinemagilearen lehen telesaila: La Fortuna. Produkziorako azken grabaketak badiako uretan egin zituzten apirilean, Etoile du Roy, eta Shtandart fragatak Pasaiako portuan hamalau bat egunez izan zirenean.

Pasaiako urek Algarbe (Portugal) eskualdeko kostaldea irudikatu zuten ia bi astez, kanoikaden artean, 1804ean bertan izandako Nuestra Señora de las Mercedes fragataren hondoratzea birsortuz. Eszena horietarako hartualdiak Movistar Plus-en ikusi ahal izango dira irailaren azken ostegunetik aurrera, astero kapitulu berri bat emango dutelarik.


Gaur hasiko da Zarautz Hiria pilota txapelketa Azkoitian

Lehen finalerdia Azkoitiko Gurea pilotalekuan jokatuko dute, eta Olaizola II.a-Imaz eta Irribarria-Rezusta ariko dira lehian 17:00etatik aurrera.

Zarautz Hiria pilota txapelketako aurkezpena. (Zarauzko Udala) Esku Pilotako Zarautz Hiria txapelketa hastear da. Gaur arratsaldean jokatuko dute lehen finalerdia Olaizola II.a-Imazek eta Irribarria-Rezustak, baina ez dute Zarautzen jokatuko, Azkoitian baizik. Jaialdia 17:00etan hasiko da Gurea pilotalekuan: hasieran Retegi Bi-Lasa IV.aren eta Elordi-Tolosaren arteko partida izango da, eta, ondoren, aipatu finalerdia. Bigarren finalerdia ostiralean jokatuko dute, Aritzbatalde pilotalekuan, eta, orduan, elkarren aurka lehiatuko dira Altuna III.a-Zabaleta eta Artola-Albisu. Aurretik, Artola-Ibai Zabalaren eta Peña II.a-Aretxabaletaren arteko norgehiagoka izango da, eta finalerdiaren ondoren, Agirre-Arangurenen eta Ugalde-Merinoren artekoa. Ostiraleko jaialdia ere 17:00etan hasiko da. Finalerdietako kanporaketan garaile izaten diren bikoteak elkarren aurka neurtuko dituzte indarrak igandeko finalean. Aritzbaltalden izango da, eta 17:00etan Retegi Bi-Erostarbe eta Arteaga III.a-Eskiroz ariko dira jokoan; ondoren, finala jokatuko da; eta, amaitzeko, Gorka-Ladis Galarzaren eta Elordi-Irustaren artekoa izango da. Sarrerak asegarce.com edo aspepelota.com atarietan erreserbatu daitezke, edo 688 86 88 68 (Asegarce) edo 661 25 90 09 (Aspe) telefono zenbakietara deituta.


Oinarrizko jubenil taldeak denboraldiari hasiera eman dio Macarena Milla torneoan

Larunbatean, otsailak 18, Bermeoko Arene kiroldegian, Xixili klubak antolatutako txapelketa ospatu zen. Bertan, Belabietako oinarrizko jubenil taldeak 3. postua eskuratu zuen, hasiera ezin hobea emanez denboraldi berri honi.

Inko Oruesagasti, Laia Ortiz, Nagore Imaz, Maddi Iguaran, Olaia Arostegi, Eider Lasarte eta Laida Olazabalek osatzen dute aurten talde hori. Hurrengo topaketa Villa de Ermua torneoan izango da. Bertan, Belabietako jubenil B, kadete b, kadete Orixe eta kadete Herrikide taldeek hartuko dute parte lehiaketan eta erakustaldi moduan infantil Orixe, June Martinez eta oinarrizko jubenil taldeak.


Gran Fachara eta Pico Tebarraira, asteburuan

Izena emateko aukera bihar arte izango da, eta Mendiriz Mendiko bulegora bertaratuz eman daiteke.

Uztailaren 23rako, 24rako eta 25erako irteera antolatu du Mendiriz Mendi elkarteak. Irteera hau helduei zuzendutakoa izango da, izan ere, Gran Facha (3.005 metro) eta Pico Tebarrai (2.886 metro) mendiak igoko dituzte.

Irteerarako, hainbat prezio ezarri dituzte elkarteko kideek: 140 euro FEDME lizentzia duten bazkideentzat; 160 euro FEDME lizentzia ez duten bazkideentzat; eta azkenik, bazkide ez direnek 15 euro gehitu beharko dizkiete prezio horiei. Prezio hauetan sartzen da, autobuseko bidaia, 2 gau aterpean, eta 2 afari.

Horrez gain, ohar garrantzitsu bat azpimarratu du Mendiriz Mendik: «irteeran parte hartzeko mendian federatuta egotea derrigorrezkoa da; eta plaza mugatuak dauzkagu».

Irteeran izena emateko aukera, bihar arte

Sekulako asteburua pasa nahi duenak eta mendira joateko gogoz dagoenak, bihar arte izango du aukera Mendiriz Mendik antolatutako irteera honetan izena emateko, elkartera bertaratuta.

Irteera ostiral goizean egingo dute, goizeko 09:00etan, Atsegindegin.

Informazio zehatzagoa nahi izanez gero, Mendiriz Mendiko bulegora bertaratzeko aukera egongo da ostegunean, arratsaldeko 20:00etatik 21:00etara.


Hasi dira Donosti Cup jokatzen Asti kirolgunean

Iaz bezala, aurten ere Zarautzen izango dira gaztetxoen nazioarteko futbol txapelketako hainbat partida.

Larunbata bitartean Donosti Cup futbol txapelketako partidak jokatuko dituzte Asti futbol zelaian. Gaur ekin diote lehiaketari herriko kirolgunean, eta Euskal Herriko nahiz nazioarteko hainbat talde aritu dira nor baino nor, ilusioz gainezka. Aurten, 23 herrialdetako 863 talde bilduko ditu txapelketak eta horietako batzuk Astin izango dira aste honetan.

Hona hemen Zarautzen jokatuko dituzten partida guztien zerrendak:

Zelai naturalean

Zelai artifizialean


BERRIA Tokion izango da

Olinpiar Jokoen berri luze eta zabal emango du egunkariak, formatu ugaritan. Japonian dira Ainara Arratibel eta Jakes Goikoetxea berriemaile bereziak. BERRIAk Seigarren uztaia telebista saioa egingo du egunero.

Ostiralean egingo dute Tokion Olinpiar Jokoen hasiera ekitaldia. Euskal Herriko 30 kirolari lehiatuko dira, eta BERRIAk xehe-xehe emango du kirolari horien parte hartzearen berri, baita Olinpiar Jokoetan gertatzen den guztiaren berri ere. Tokion dira jada Jakes Goikoetxea eta Ainara Arratibel Gascon BERRIAko kazetariak, eta Olinpiar Jokoen jarraipena egingo dute egunotan: paperean zein webgunean irakurri ahalko dira haien artikuluak, bizipenak, erreportajeak eta elkarrizketak. Zazpigarren aldiz jarraian, BERRIAk bertatik bertara egingo du kirol lehiaketaren kontakizuna (1996ko Atlantako Jokoetatik hala egin du).

Euskal Herrian, kazetari talde bat ere arituko da Olinpiar Jokoen inguruko informazioa lantzen: izan ere, BERRIAk egunero gehigarri berezi bat argitaratuko du papereko edizioan. Ostegunean hasiko da egunkaria gehigarri hori argitaratzen. Olinpiar Jokoen informazio zorrotza eta zehatza eskainiko du egunkariak datozen egunetan, abuztuaren 10era arte. Egun horretan argitaratuko da azkeneko gehigarria.

BERRIAren webgunean, Olinpiar Jokoen informazioarekin gune berezi bat egongo da. Han aurkituko ditu hartzaileak euskal kirolarien inguruko fitxak, egutegiak, papererako idatzitako artikulu eta analisi guztiak eta unean-unean gertatzen diren albisteak.

Webgunean eta sare sozialetan zabalduko du BERRIAk, bestalde, Seigarren uztaia telebista saioa —baita saioaren atal guztiak ere—. Telebista saio horrek (aurreko Olinpiar Jokoetan ere egin zuen egunkariak) atal hauek izango ditu: eguneko laburpena; Bideo postala eta Eraztun morea; eguneko elkarrizketa edo erreportajea; eta hurrengo egunetarako agenda. Egunero, igandeetan izan ezik, 15:00etan sareratuko dute telebista saioaren atal berri bakoitza.


Igorren izaera azaleratzen hasiko da, gaur, "Go!azen"en

Maddi arropa saltzen hasiko da arazo ekonomikoei aurre egiteko eta Zuri erabat nahastuta dago Enararekin.

Igorren izaera azaleratzen hasiko da gaur "Go!azen" telesailaren hirugarren atalean.

Lagunen konfiantza irabazten ari bazen ere, tarteka, iazko Igor berekoia ikusiko dugu atal honetan. Enarari gezurra esan zion iaz gertatutakoari eta Zuriri buruz. Oraingoan, haserraldia izango du Enararekin.

Zuriren buruan ere Enara dago. Bera ondoan duenean urduri sentitzen da, batik bat, asko gerturatzen zaionean, eta zer sentitzen duen ulertu nahian dabil.

Maddik, berriz, bere egoera ekonomiko kaxkarra konpondu nahi izango du eta bere arropa saltzen hasiko da APP baten bidez. Baina ez du lagunek ezer jakiterik nahi...

Ostiralero, 21:00etan, "Go!azen" telesailaren atal berri bat izango da ETB1-en eta eitb.eus-en. Emititutako atal guztiek EITB Nahieran atarian eta Goazen APPan daude ikusgai.


Inoizko kotizatzaile kopururik handiena du Hego Euskal Herriak

Beste 5.420 afiliatu lortu ditu Gizarte Segurantzak, eta 1,3 milioiren langa gainditu du. Apirilean, 2.297 langabe gutxiago zenbatu dituzte. Kontratu berrien hiru laurdenak zerbitzuen sektorekoak dira


Umeen Eguna

Gaztetxokoak antolatuta. 11:00etatik 14:00etara eta 17:00etatik 20:00etara.


EAEko 28.000 etxe-langileentzako hitzarmena eskatu du LAB sindikatuak Bilbon

Sindikatuak Confebaski eskatu dio negoziazio mahaia martxan jar dezala etxeko langileen eskubideak jasoko dituen hitzarmen kolektibo bat adosteko.

LAB sindikatuak Euskal Autonomia Erkidegoko etxeko langileen kolektiboa osatzen duten 28.000 emakumeak bilduko dituen sektoreko hitzarmen bat aldarrikatu du larunbat honetan.

Bizkaiko Foru Aldundiaren Jauregiaren aurrean, Bilbon, egindako performance baten bidez, afiliatu talde batek hainbat pankarta eta kartel eraman ditu, "Etxeko langileen eskubideekin jolasten ari dira" lelopean.

Ekintza horretan, LABek salatu du emakume horien lanaldiak "astean 40 ordutik gorakoak" direla, eta horietako askok "arrazismoa, klasismoa eta matxismoa jasan" behar dituztela, "erabat feminizatuta eta batez ere migratzaileez osatuta dagoen sektore batean".


"Datozen 2 asteak garrantzitsuak izango dira konpromisoak betetzen diren jakiteko"

Koldo Tellitu Ikastolen Elkarteko lehendakariak Euskadi Irratiko "Faktoria"n adierazi du ratioak jaisteko baliabideak behar dituztela.

Hezkuntza sailburuarekin izandako bilerarekin pozik daudela onartu du Koldo Tellitu Ikastolen Elkarteko lehendakariak. Orain, Jaurlaritzaren txanda dela esan du, hartutako konpromisoak betetzeko garaia dela. Zentzu horretan, datozen bi asteak garrantzitsuak izango direla esan digu.

Testuingurua kontuan hartuta, astearteko grebaren eragina handia izango dela uste du. Hori bai, bete beharreko osasun baldintzak kontuan hartuta, aitortu digu, ikastetxeentzako erronka handiagoa izango dela deialdi honi aurre egitea.

Koronabirusak, momentuz, Ikastolen Elkarteko zentro bakarrean izan du eragina.


Oliver & Liuba Magoak: "Erdi Aroko ipun magikoa"

1385. urtean gaude, Baskoniako bazter urrun bateko plaza batean, non erregeren omenezko urteroko jaiak ospatzen baitira. Bertan, zenbait musika-emanaldi egingo dituzten artistak aurkezten joango da trobadore bat. Ikusiko ditugu suge-sorgintzaile bat, edabe-saltzaile bat, trilero-bikote bat, sorgin magiko bat, titiritero bat... bai eta dama baten eta zaldun baten arteko ihesbide-dueluan amaitzen diren sorpresa gehiago ere.

Sarrera: 3 euro